KOMISJONI OTSUS (EL) 2020/1183,

25. veebruar 2020,

riigiabi SA.34445 (2012/C) kohta, mida Taani andis seoses varade üleandmisega ettevõtjalt FIH ettevõtjale FSC

(Ainult ingliskeelne tekst on autentne)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,

võttes arvesse Euroopa Majanduspiirkonna lepingut, eriti selle artikli 62 lõike 1 punkti a,

olles kutsunud liikmesriike ja muid huvitatud isikuid üles esitama märkuseid vastavalt eespool viidatud sätetele (1)

ning arvestades järgmist:

1. MENETLUS

(1) Taani andis 30. juunil 2009. aastal riigi rahastatud kapitalisüste käsitleva Taani seaduse (2) alusel 1,9 miljardit Taani krooni esimese taseme hübriidkapitalina ettevõtjale FIH Erhvervsbank A/S, sealhulgas tema tütarettevõtjatele (edaspidi „FIH“).

(2) Taani andis 6. märtsil 2012 teada ettevõtja FIH kasuks võetud meetmete paketist. Komisjon kiitis 29. juuni 2012. aasta otsusega (edaspidi „menetluse algatamist ja päästmisabi käsitlev otsus“) (3) need meetmed (4) ajutiselt heaks, leides, et need on kokkusobivad siseturuga.

(3) Sama otsusega algatas komisjon Euroopa Liidu toimimise lepingu (edaspidi „ELi toimimise leping“) artikli 108 lõikes 2 sätestatud menetluse, sest valitsesid kahtlused seoses meetmete sobivusega, abi piirdumisega minimaalselt vajaliku abiga ja panga omapanusega, pidades silmas eelkõige asjaolu, et langenud väärtusega varadega seotud meetmete eest, mis ettevõtja FIH kasuks võeti, võis olla ette nähtud liiga madal hüvitismäär.

(4) Ettevõtja FIH maksis 2. juulil 2012 tagasi 1,9 miljardi Taani krooni suuruse kapitali, mille ta oli saanud riigi rahastatud kapitalisüste käsitleva Taani seaduse (5) alusel 2009. aastal.

(5) Kooskõlas menetluse algatamist ja päästmisabi käsitleva otsusega esitas Taani 4. jaanuaril 2013. aastal restruktureerimiskava, (6) mida hiljem muudeti. 24. juunil 2013 esitas Taani lõpliku ajakohastatud restruktureerimiskava (edaspidi „restruktureerimiskava“).

(6) Taani esitas 3. veebruaril 2014. aastal tingimuste nimekirja, mis sisaldas ettevõtja FIH restruktureerimise tingimusi, mida Taani on lubanud rakendada (edaspidi „kohustused“).

(7) Taani ametiasutused esitasid ajavahemikul 30. juunist 2012 kuni 3. veebruarini 2014 lisateavet.

(8) 11. märtsil 2014 võttis komisjon vastu otsuse, (7) milles ta leidis, et ettevõtja FIH kasuks võetud meetmed kujutavad endast riigiabi, mis oli ELi toimimise lepingu artikli 107 lõike 3 punkti b kohaselt siseturuga kokkusobiv, pidades silmas restruktureerimiskava ja võetud kohustusi (edaspidi „2014. aasta otsus“).

(9) 24. mail 2014 esitasid FIH ja tema emaettevõtja FIH Holding A/S (edaspidi „FIH Holding“) hagi 2014. aasta otsuse tühistamiseks. Nende hagi tulemusel tühistas Euroopa Liidu Üldkohus 15. septembri 2016. aasta otsusega (8) 2014. aasta otsuse. Üldkohtu otsus tühistati apellatsioonikaebuse alusel Euroopa Kohtu 6. märtsi 2018. aasta otsusega (9) ja kohtuasi saadeti tagasi Üldkohtusse. 19. septembril 2019 tegi Euroopa Liidu Üldkohus otsuse, (10) milles ta leidis, et kui komisjon arvutas kapitalitoetuse summa, mis kaasnes varade üleandmisega FSC-le, oli ta kasutanud väära arvnäitajat. Kuigi seda väära arvnäitajat olid varem kasutanud FIH ja Taani finantsjärelevalve amet, parandati see hiljem 375 miljonist Taani kroonist 275 miljoniks Taani krooniks (11). Seetõttu tühistas Üldkohus 2014. aasta otsuse. Seega tuli menetluse algatamist ja päästmisabi käsitleva otsusega algatatud uurimist jätkata, et võtta arvesse kohtumenetluse tulemust vastavalt ELi toimimise lepingu artiklile 266, ning komisjon peab võtma vastu uue otsuse, millega lõpetatakse uurimine ja kõrvaldatakse eelmainitud viga.

(10) Osana uuesti algatatud ametlikust uurimisest esitasid Taani ametiasutused 13. jaanuaril 2020 lisateavet. Oma kirjas kinnitasid Taani ametiasutused ühtlasi, et kõik kohustused, mille nad olid 3. veebruaril 2014 esitanud (vt põhjendus 6), olid täidetud või ei olnud enam asjakohased ning Taani ametiasutused ei pööra täidetud kohustusi ümber. Selle Taani ametiasutustelt saadud uue teabe põhjal oli komisjonil võimalik ametlik uurimine käesoleva otsusega lõpetada.

(11) Olukorra kiireloomulisuse tõttu on Taani nõus sellega, et käesolev otsus võetakse erandkorras vastu inglise keeles (12).

2. KIRJELDUS

2.1. Abisaaja

(12) Ettevõtja FIH on piiratud vastutusega äriühing, kelle suhtes kohaldati 2014. aasta otsuse vastuvõtmise ajal Taani pangandusvaldkonna õigusakte ja kelle üle tegi järelevalvet Taani finantsjärelevalve amet (edaspidi „FSA“). Ettevõtja asutati 1958. aastal ja tema peakontor asub Taanis Kopenhaagenis. Ettevõtja FIH kuulub täielikult ettevõtjale FIH Holding.

(13) Ettevõtja FIH Group koosneb ettevõtjatest FIH Holding ja FIH Erhvervsbank ning viimati nimetatud ettevõtjale täielikult kuuluvatest tütarettevõtjatest. Need tütarettevõtjad olid 31. detsembri 2012. aasta seisuga FIH Partners A/S (mis tegutses ärirahanduse valdkonnas), FIH Kapital Bank A/S, (13) FIH Realkredit A/S, mis oli hüpoteekkrediidiasutus, (14) ning FIH Leasing og Finans A/S. Ettevõtja FIH tegevus toimus kolmes segmendis: pangandus, (15) turud (16) ja ärirahandus (17).

(14) Alates 31. detsembrist 2012 kuulus ettevõtja FIH Holding Taani tööturu täiendava kogumispensioni fondile, kelle valduses oli 48,8 % ettevõtja FIH Holding aktsiatest, ettevõtjale PF I A/S, (18) kelle valduses oli 48,8 % aktsiatest, ning nõukogule ja juhtivtöötajatele, kelle valduses oli 2,3 % aktsiatest, samal ajal kui ettevõtjale FIH Holding endale kuulus 0,1 % aktsiatest.

(15) 2011. aasta lõpus oli ettevõtja FIH Group bilanss 84,16 miljardit Taani krooni (11,28 miljardit eurot) ning tema koguomavahendite suhtarv (19) oli 17,8 %, mis 31. detsembriks 2012 suurenes 21,2 %-ni. 31. detsembril 2012 oli ettevõtja FIH bilanss 60,76 miljardit Taani krooni (8,1 miljardit eurot) (20) ja riskiga kaalutud vara oli 29,84 miljardit Taani krooni (3,98 miljardit eurot).

(16) Ettevõtja FIH oli fokuseeritud nišipank, mis oli spetsialiseerunud keskmise tähtajaga rahastamisele ning samuti riskijuhtimisega seotud nõustamisteenuste ja ärirahanduse teenuste osutamisele Taani äriühingutele, mille bilansimaht oli suurem kui 10 miljonit Taani krooni (1,34 miljonit eurot). Algselt hõlmas ettevõtja FIH tegevus pangandussektoris kolme segmenti: kinnisvarakrediidi pakkumine, omandamiste rahastamine ja korporatiivpangandus.

(17) Ettevõtja FIH oli menetluse algatamist ja päästmisabi käsitleva otsuse tegemise ajal käibekapitali (21) poolest suuruselt kuues Taani pank, mis pakkus kontserni tasandil teenuseid rohkem kui 2 000 pangakliendile. Ettevõtja FIH turuosa panga- ja hüpoteeklaenude turul oli tol ajal hinnanguliselt 1,7 %. VKEdele antavate laenude ja korporatiivlaenude turul oli ettevõtja turuosa 2,5 %. 2012. aasta juunis oli ettevõtja FIH turuosa korporatiivlaenude koguturul 2,1 % (nii pankade kui ka hüpoteeklaenupankade hulgas).

(18) 2014. aasta otsuse vastuvõtmisele eelnenud aastatel olid ettevõtja FIH Group tulemused olnud kehvad. 25. juunil 2009 taotles ettevõtja toetust Taani rekapitaliseerimiskavast (22) ning 30. juunil 2009 sai ettevõtja riigi rahastatud kapitalisüsti esimese taseme hübriidkapitalina summas 1,9 miljardit Taani krooni, mis vormistati laenuna. Selle laenu kupongiintress oli 11,46 % aastas. Ettevõtja FIH Group maksustamiseelne kahjum 2009. aastal oli 148 miljonit Taani krooni (19,9 miljonit eurot).

(19) Kuigi 2010. aastal oli ettevõtja FIH Group maksustamiseelne kasum 316 miljonit Taani krooni (42,5 miljonit eurot), tulenes see kasum peamiselt ühekordsetest positiivsetest turuväärtusel põhinevatest korrigeerimistest, mis hõlmasid ka kaudse osalusega seotud realiseerimata kasumit. 2011. aastal oli ettevõtja FIH Group maksustamiseelne kahjum 1,27 miljardit Taani krooni (170 miljonit eurot), mis tulenes laenudega seotud varade väärtuse langusest ja negatiivsetest turuväärtusel põhinevatest korrigeerimistest. 31. detsembril 2012 oli ettevõtja maksustamiseelne kahjum 47 miljonit Taani krooni (6,4 miljonit eurot). Prognoositakse, et 2013. aasta lõpu seisuga on maksustamiseelne kasum 95 miljonit Taani krooni (12,8 miljonit eurot). 2013. aasta III kvartalis oli puhaskasum jätkuvast tegevusest enne maksustamist 23,2 miljonit Taani krooni (3,09 miljonit eurot). 2012. aastal oli ettevõtja FIH maksustamisjärgne tegevuskahjum kokku 20,1 miljonit Taani krooni (2,71 miljonit eurot).

(20) 2009. ja 2010. aastal alandas reitinguagentuur Moody’s ettevõtja FIH reitingut tasemelt A2 tasemele Baa3. 2010. aastal nõustusid ettevõtja FIH omanikud (Islandi finantsjärelevalve amet ja Islandi keskpank) (23) müüma oma osaluse ettevõtjas FIH selle praegustele omanikele. Loodeti, et uute omanikega paraneb märkimisväärselt ka ettevõtja FIH krediidireiting, sest ettevõtja Kaupthing Bank hf kuulumine omanikeringi oli ettevõtja FIH puhul olnud üks peamisi murekohti reitinguagentuuri Moody’s jaoks. Peamiselt ettevõtjast FIH tulenevate asjaolude tõttu – riigigarantiiga võlakirjade refinantseerimise küsimused, krediidikvaliteet ja kinnisvarasektoriga seotud riskid – alandas Moody’s 2011. aastal aga ettevõtja FIH reitingut tasemele B1 ja märkis, et reitingu väljavaated on negatiivsed.

(21) Reitingu alandamine 2011. aastal oli kooskõlas ettevõtja FIH riigigarantiiga hõlmamata võlakirjade turuhinnaga tol ajal: ettevõtja FIH 2–4 aastaste laenude intressivahe oli 600–700 baaspunkti kõrgem kui samaväärse maksetähtajaga, kuid EURIBORiga seotud intressimäära vahetustehingu puhul.

2.2. Abimeetmete võtmise põhjustanud sündmused

(22) 2011. ja 2012. aastal valmistus ettevõtja FIH raskusteks seoses laenudega, mille tähtaeg saabus 2012. ja 2013. aastal. Tekkinud rahastamisraskused tulenesid peamiselt ettevõtja FIH krediidireitingu langusest ja kapitalituru tingimustes toimunud muutustest (24). 2009. aasta juulis oli ettevõtja FIH juba saanud likviidsusabi riigigarantiina kogusummas 50 miljardit Taani krooni (6,31 miljardit eurot), mille ettevõtja oli täiel määral ära kasutanud. Lisaks oli ettevõtja saanud Taani tagatisskeemi raames riigilt kapitalisüsti summas 1,9 miljardit Taani krooni (255 miljonit eurot) esimese taseme hübriidkapitalina. 31. detsembri 2011. aasta seisuga oli ettevõtjal FIH riigigarantiiga võlakirju summas 41,7 miljardit Taani krooni (5,56 miljardit eurot), mis moodustas 49,94 % panga bilansist.

(23) Kuna nende riigigarantiiga võlakirjade lunastustähtpäev pidi saabuma 2012. ja 2013. aastal, oli ettevõtja FIH peagi silmitsi seismas rahastamisprobleemidega. FSA 2011. aasta teises pooles antud hinnangu kohaselt valitses suhteliselt suur risk, et ettevõtja FIH ei suuda järgneva 12–18 kuu jooksul täita likviidsusnõudeid, sest eeldatavasti ei oleks ettevõtja suutnud saada avatud turgudelt rahastamist.

(24) Nende esilekerkivate likviidsusprobleemide lahendamiseks pidi ettevõtja FIH vähendama olulisel määral oma bilansimahtu.

2.3. Abimeetmed

(25) Selleks et lahendada ettevõtja FIH eeldatavaid likviidsusprobleeme, tegi Taani 2012. aasta juulis ettepaneku võtta langenud väärtusega varadega seotud keerukas meede, et anda ettevõtja FIH probleemsed kinnisvara rahastamisega seotud varad üle ettevõtja FIH Holding uuele tütarettevõtjale (edaspidi „Newco“). Samal ajal võttis Taani kohustuse võimaldada ettevõtjale Newco vajaduse korral rahastamist ja rekapitaliseerimist.

(26) Kõnealused meetmed (25) hõlmasid kaheetapilist aktsiate ostu lepingut (26) ja mitut lisalepingut, mille kohaselt ettevõtja FIH Group varad summas umbes 17,1 miljardit Taani krooni (2,3 miljardit eurot või 28 % ettevõtja FIH koguvaradest üleandmise ajal) anti üle ettevõtjale Newco. Seejärel ostis Taani finantsstabiilsusettevõtja (edaspidi „FSC“) (27) ära ettevõtja Newco (28) ning pärast seda kavatseti ettevõtja Newco likvideerida nõuetekohasel viisil Taani heakskiidetud likvideerimiskava (29) alusel vastavalt kava põhimõtetele (30). Likvideerimisprotsess pidi eeldatavalt kestma kuni 31. detsembrini 2016, kuid võis kesta ka kuni 31. detsembrini 2019. Ettevõtja FSC suutis rahastada peaaegu kogu 2 miljardi Taani krooni suurust ettevõtja Newco ostuks vaja minevat summat 1,9 miljardi Taani krooni suuruse esimese taseme hübriidkapitali laenu (mille riik oli 2009. aastal ettevõtjale FIH (31) andnud) ennetähtaegse tagasimaksmise kaudu. FSA kiitis heaks riigi kapitalisüsti tagasimakse 2. juulil 2012, tuginedes maksevõime- ja likviidsusanalüüsile, mis hõlmas varade üleandmise meedet (32).

(27) Esimeses etapis toimus ettevõtjate FIH Erhvervsbank ja FIH Kapital Bank A/S varade ja kohustuste jaotumine ettevõtjasse Newco, mis kujutas endast ettevõtjale FIH Holding kuuluvat uut tütarettevõtjat. Ettevõtjale Newco üle antud varad olid kinnisvaralaenud ja väärtpaberid summas 15,2 miljardit Taani krooni (2,1 miljardit eurot) ning tuletisinstrumendid summas 1,6 miljardit Taani krooni (215 miljonit eurot). Ettevõtja Newco esialgsed kohustused hõlmasid kahte laenu (laen nr 1 ja laen nr 2) ja omakapitali summas 2 miljardit Taani krooni.

(28) Laen nr 1 oli kahjumit kattev laen ettevõtjalt FIH ettevõtjale Newco summas 1,65 miljardit Taani krooni (221 miljonit eurot). Ettevõtja Newco pidi maksma selle laenu ettevõtjale FIH tagasi alles siis, kui ettevõtjasse Newco üle antud varade likvideerimise protsessi tulemusel saadakse tulu, mis on suurem ostuhinnast 2 miljardit Taani krooni (268 miljonit eurot), mille tasus ettevõtja FSC. Laenu nr 1 eest pidi ettevõtja Newco maksma hüvitiseks Taani viieaastaste riigivõlakirjade intressimäära pluss 1,15 % (33).

(29) Laen nr 2 oli laen ettevõtjalt FIH Erhvervsbank ettevõtjale Newco summas ligikaudu 13,45 miljardit Taani krooni (1,8 miljardit eurot). Laenu nr 2 eest pidi ettevõtja Newco maksma ettevõtjale FIH hüvitiseks Kopenhaageni kolme kuu pankadevahelise laenuintressimäära (CIBOR) pluss 1,12 %. Laenu nr 2 tähtpäev oli kooskõlas nende laenude tähtpäevadega, mille ettevõtja FIH oli varem väljastanud riigigarantii alusel. Laenu nr 2 ja nende nimetatud teiste laenude tähtaeg saabus seega täiel määral 2013. aasta keskel ning lepingus lepiti kokku, et kui ettevõtja Newco on laenud ettevõtjale FIH tagasi maksnud, siis ettevõtja FIH maksab tagasi seni veel tagasimaksmata laenud, mille riik oli garanteerinud. Kuna laenu nr 2 tingliku väärtuse on ettevõtja Newco ettevõtjale FIH tagasi maksnud, on ettevõtja FSC võimaldanud ettevõtjale Newco rahastamist summas, mis oli vajalik ettevõtja Newco varade refinantseerimiseks.

(30) Teises etapis, mis viidi ellu kohe pärast esimese etapi lõpetamist, ostis ettevõtja FSC ettevõtjalt FIH Holding kõik ettevõtja Newco aktsiad. Hind, mille ettevõtja FSC ettevõtjale FIH Holding algselt ettevõtja Newco eest maksis, (34) kujutas endast omakapitali (netoväärtuses) 1. jaanuari 2012. aasta seisuga, st hind oli 2 miljardit Taani krooni.

(31) Ettevõtja FIH Holding sai seejärel kasutada laekunud raha selleks, et viivitamatult tagasi maksta osa riigigarantiiga võlast. Samal ajal asendati varade üleandmise tulemusel kinnisvaralaenud laenudega valitsuse rahastatud äriühingule, vähendades sel moel ettevõtja FIH’s riskiga kaalutud vara umbes 10 miljardi Taani krooni võrra (35).

(32) Lisaks aktsiate ostu lepingule hõlmasid meetmed mitut kõrvalkokkulepet ettevõtjate FIH Holding ja FSC vahel: a) ettevõtja FIH Holding andis 1. juulil 2012 (36) ettevõtjale FSC piiramatu kahjumigarantii, millega tagati, et ettevõtja Newco likvideerimisel saab ettevõtja FSC tagasi kogu summa, mida ta rahastamiseks kasutas, ja kogu kapitali, mille ta ettevõtjale Newco oli andnud. Hüvitis selle garantii eest arvati aktsiate ostu lepingus sisalduvasse muutuvasse ostuhinda; b) Ettevõtja FSC võttis 1. juulil 2012 kohustuse võimaldada ettevõtjale Newco rahastamist, kui on saabunud laenu nr 2 tähtpäev (2013. aasta keskpaigas). Ettevõtja Newco pidi maksma ettevõtjale FSC intressi, mis on samaväärne ELi baasmääraga pluss 100 baaspunkti. Selle kohustuse täitmiseks andis ettevõtja FSC ettevõtjale Newco 13 miljardit Taani krooni (1,64 miljardit eurot) laenu, mille eest ta ei saanud mingit laenutasu; c) ettevõtja FSC on võtnud kohustuse rahastada ettevõtjat Newco ja see ettevõtja rekapitaliseerida, kui see peaks osutuma vajalikuks enne lõplikku likvideerimisprotsessi.

(33) Ettevõtjaga Newco seotud kriisi lahendamise korral oli ettevõtjal FSC lepingu kohaselt õigus tagasi nõuda vähemalt oma esialgne investeering summas 2 miljardit Taani krooni, millest on maha arvatud ettevõtjate FIH ja FSC poolt tehinguga seoses kantud kulud. Kui likvideerimisprotsessi tulemusel saadav tulu on väiksem kui ostusummana tasutud 2 miljardit Taani krooni, pidi ettevõtja FIH katma erinevuse kahjumi katmiseks mõeldud laenuga nr 1 ja garantiiga. Kui likvideerimisprotsessi tulemusel saadav tulu on suurem kui 1,5 miljardit Taani krooni, pidi makstama ettevõtjale FSC lisaks 2 miljardile Taani kroonile, mida tal oli õigus minimaalselt saada, veel täiendavalt 25 % 1,5 miljardit Taani krooni ületavast summast. Mis tahes ülejäänud seda summat ületav summa pidi makstama ettevõtjale FIH Holding. Praktikas nägi see välja nii, et kui lõpptulu on alla 1,5 miljardi Taani krooni, saab ettevõtja FSC 2 miljardit Taani krooni. Kui näiteks lõpptulu on 1,9 miljardit Taani krooni, saab ettevõtja FSC 2,1 miljardit Taani krooni.

2.4. Ametlik uurimismenetlus

(34) Menetluse algatamist ja päästmisabi käsitlevas otsuses väljendas komisjon kahtlust, kas meetmed on proportsionaalsed, kas abi piirdus minimaalse vajaliku abiga, kas ettevõtja FIH Group omapanus oli piisav ja kas konkurentsimoonutusi oli piisavalt piiratud.

(35) Need kahtlused tulenesid meetmete märkimisväärsest keerukusest, st meetmed tundusid olevat ettevõtja FIH tulevaste likviidsusprobleemide lahendamiseks põhjendamatult keerukad. Eelkõige ei olnud selge, kas erinevad kõrvalkokkulepped ja hüvitise arvutamise valemi komponentide omavahelised seosed olid vajalikud, piisavad ja sihipärased 2008. aasta pangandusteatise (37) seisukohast.

(36) Peale selle kavatses ettevõtja FIH menetluse algatamist ja päästmisabi käsitleva otsuse tegemise ajal agressiivselt siseneda interneti jaehoiuste turule, soovides saavutada hinnaliidri positsiooni. See sisenemine interneti jaehoiuste turule oli peamine komponent ettevõtja FIH strateegias, mille abil sooviti lahendada oma rahastamisprobleeme.

(37) Peale selle tundus, et kavandatav hüvitis, mida tuli üleantud varade ja kohustuste eest maksta ettevõtjale FSC, ei olnud siiski tõenäoliselt kooskõlas langenud väärtustega varade teatise (38) punktis 21 osutatud hüvitismääraga, sest selle punkti kohaselt peaksid pangad kandma langenud väärtusega varadega seotud kahjumist võimalikult suure osa. Punktiga 21 nähakse riigile ette mis tahes vormis toetusmeetmete eest makstav asjakohane hüvitis, millega tagatakse aktsionäride võrdväärne vastutus ja kulude jagamine sõltumata sellest, milline mudel valiti.

3. RESTRUKTUREERIMINE

3.1. Restruktureerimiskava

(38) Taani esitas 24. juunil 2013. aastal lõpliku ajakohastatud restruktureerimiskava ettevõtja FIH Group kohta ajavahemikuks 2012–2016. Kava sisaldas positiivset ja negatiivset stsenaariumi (39) eesmärgiga näidata, et ettevõtja FIH on suutlik taastama oma pikaajalise elujõulisuse, et koormus on jagatud piisavalt ja et on võetud asjakohaseid meetmeid konkurentsimoonutuste küsimuse lahendamiseks.

(39) Restruktureerimiskava põhines eeldustel, mis olid seotud sisemajanduse koguprodukti kasvu arenguga vastavalt Rahvusvahelise Valuutafondi prognoosidele ning lühiajalise ja keskpika perioodi intressimäära muutuste arenguga vastavalt Taani ettevõtluse ja majanduskasvu ministeeriumi prognoosidele lühiajalise intressimäära arengu kohta kuni aastani 2014. Kava kohaselt pidi SKP kasv alates 2013. aastast tagasihoidlikult taastuma.

(40) Positiivse stsenaariumi kohaselt (40) pidid ettevõtja FIH tulemused kuni 2016. aastani järjest paranema. Kontserni tasandil pidi normaliseeritud omakapitalilt teenitav maksustamiseelne kasum (41) olema 31. detsembril 2013. aastal 10,3 % ja 31. detsembril 2016. aastal 11,2 % (42).

(41) Negatiivne stsenaarium (43) põhines vähem soodsatel turueeldustel, sealhulgas pankade rahastamise turutingimuste halvenemisel nii mahu kui ka hinna mõttes; väiksemal nõudlusel laenude ja nõustamisteenuste järele; ebasoodsatel muutustel valuutakurssides, intressimäärades jne ning varade väärtuse langusega seotud kulude jäämisel kõrgemale ajaloolistest tasemetest kogu majandustsükli jooksul. Ettevõtja FIH prognooside kohaselt pidi nende sündmuste tulemusel olema normaliseeritud omakapitalilt teenitav maksustamiseelne kasum kontserni tasandil 31. detsembril 2013. aastal 0,9 % ja 31. detsembril 2016. aastal 2,0 %.

(42) Mõlemal juhul oli omakapitaliinvesteeringute tulusus suhteliselt väike ning see tulenes peamiselt dividendide maksmise keelust ja kupongimaksete keelust, mis olid ette nähtud riigiabi uurimise raames võetud Taani kohustustes. Nende kohustuste tulemusena pidi ettevõtja FIH Group jätma kasumi kuni restruktureerimisperioodi ja meetmete rakendamise lõpuni jaotamata.

(43) Algselt hõlmas ettevõtja FIH tegevus pangandussektoris kolme segmenti: kinnisvarakrediidi pakkumine, omandamiste rahastamine ja korporatiivpangandus. Kinnisvarakrediidi pakkumise segmendis ettevõtja FIH restruktureerimise tulemusel tegevust ei jätkatud, sest selle segmendiga seotud laenud müüdi 2012. aastal ettevõtjale FSC. Lisaks kavatseti likvideerida järk-järgult omandamiste rahastamise segmendiga seotud laenud. Seega oli korporatiivpangandus ainus segment, milles ettevõtja tegevust jätkas. Alates 2013. aasta märtsist oli täiskohaga töötajate arv vähenenud 356-lt 214-le.

(44) Restruktureerimiskava kohaselt pidi bilansimaht vähenema 31. detsembriks 2013. aastaks 27,68 miljardi Taani kroonini (3,74 miljardit eurot). 31. detsembril 2016. aastal pidi koguomavahendite suhtarv olema ettevõtja FIH prognooside kohaselt 19,6 %.

(45) Seaduse kohaselt nõutav likviidsuskordaja, (44) mis 31. detsembril 2012. aastal oli 214 %, pidi 31. detsembril 2013. aastal olema 239,7 %.

(46) Restruktureerimisperioodil pidi koguomavahendite suhtarv ulatuma 19,6 %ni ja seaduse kohaselt nõutav likviidsuskordaja 175 %ni ning seega pidid regulatiivsed nõuded olema märkimisväärsel määral täidetud.

(47) Restruktureerimiskava kohaselt pidi positiivse stsenaariumi korral (45) nn normaliseeritud omakapitalilt teenitav maksustamiseelne kasum (46) olema 31. detsembril 2013. aastal 9 % ja 31. detsembril 2016. aastal 10,1 %. Negatiivse stsenaariumi korral olid need arvnäitajad vastavalt 0,9 % ja 4,7 % (47).

(48) Panga olukord oli märkimisväärselt paranenud alates 2011. aasta keskpaigast, mil FSA eeldas, et ettevõtja FIH seisab peagi silmitsi suure likviidsusvajadusega, mida ta ei suuda rahuldada. Ettevõtja FIH oli lunastanud ülejäänud riigigarantiiga lunastamata võlakirjad ning refinantseerimisprobleem oli seega 13. juuniks 2013 lahendatud. Peale selle tagastas ettevõtja FIH 2. juulil 2013. aastal valitsuselt saadud esimese taseme hübriidkapitali.

(49) 2014. aasta otsuse vastuvõtmise kuupäeval ei olnud ettevõtjal FIH mingeid probleeme ei regulatiivsete solventsusnõuete ega likviidsusnõuete täitmisega.

3.2. Meetmed, mille Taani võttis komisjoni tõstatatud probleemide käsitlemiseks

(50) Selleks et käsitleda probleeme, mille komisjon tõstatas menetluse algatamist ja päästmisabi käsitlevas otsuses, võtsid Taani ja ettevõtja FIH Group hulga meetmeid.

(51) Ettevõtja FIH tegi ettevõtjale FSC ühekordse makse summas 310,25 miljonit Taani krooni (39,12 miljonit eurot) väärtuspäevaga 4. detsember 2013 (48).

(52) Ettevõtja FIH maksis ettevõtjale Newco 61,7 miljonit Taani krooni (väärtuspäev 18. detsember 2013), kusjuures see summa kujutas endast 2012. aastaks sõlmitud halduslepingu alusel saadud tasude osalist tagasimakset, ning vähendas tagasiulatuvalt haldustasusid ja riskide maandamise tasusid – mida ettevõtjalt Newco küsiti 2013. aasta eest –0,05 %-le laenuportfelli jäägist.

(53) Ettevõtja FIH vähendas oma koguvarasid 109,3 miljardilt Taani kroonilt (14,67 miljardit eurot) (seisuga 31. detsember 2010) 60,8 miljardile Taani kroonile (8,16 miljardit eurot) (seisuga 31. detsember 2012), mis tähendas 44 % vähenemist.

(54) Ettevõtja FIH vähendas ka oma laenuportfelli 58,0 miljardilt Taani kroonilt (7,79 miljardit eurot) (seisuga 31. detsember 2010) 16,2 miljardile Taani kroonile (2,17 miljardit eurot) (seisuga 31. detsember 2012), st kokku 41,8 miljardi Taani krooni võrra, mis tähendab 72 % vähenemist.

(55) Peale selle vähendas ettevõtja FIH märkimisväärselt riske turgudel (49).

(56) Ettevõtja FIH vähendas oma täisajaga töötajate arvu 356-lt töötajalt 31. detsembril 2010. aastal 214-le töötajale 31. märtsil 2013. aastal, mis tähendab 41 % vähenemist.

(57) Peale selle vähendas ettevõtja FIH oma geograafilist haaret, sest kaks tema neljast piirkondlikust kontorist suleti.

3.3. Taani kavandatud kohustused

(58) Pidades silmas komisjoni poolt menetluse algatamist ja päästmisabi käsitlevas otsuses tõstatatud probleeme ning selleks, et tagada kooskõla vähenenud väärtusega varade teatisega, eelkõige seoses varade üleandmise meetmete eest nõuetekohase hüvitise maksmisega, tegi Taani ettepaneku täiendavate, põhjendustes 59–65 osutatud kohustuste võtmiseks. Oma 13. jaanuari 2020. aasta kirjas kinnitas Taani, et kõik neist kohustustest olid kas täidetud või polnud enam asjakohased; Samuti otsustas Taani täidetud kohustusi mitte ümber pöörata.

(59) Ettevõtja FIH pidi maksma alates 30. septembrist 2014 ettevõtjale FSC igal aastal 2,1 miljonit Taani krooni (0,3 miljonit eurot) ning tegema seda kuni tehingu lõpliku arveldamiseni, kusjuures viimase perioodi eest pidi tehtama arvelduspäeval (milleks võis olla mis tahes kuupäev kuni 31. detsembrini 2019) tegelik/tegelik-meetodi (50) kohane ajaga proportsionaalne makse. Kõik summad, mille ettevõtja FIH on 2014. aasta otsuse kohaselt juba ettevõtjale FSC tasunud ja mis ületavad nimetatud summat ning käesoleva otsuse kohast ettevõtja FIH tasutavat kogusummat, hüvitatakse ettevõtjale FIH ilma intressita.

(60) Ettevõtja FIH pidi vähendama ettevõtjalt FSC küsitavaid haldustasusid või tegema ettevõtjale FSC ühekordse makse, mille nüüdisväärtuseks on tasude vähendamise summa või 143,2 miljoni Taani krooni (19,09 miljonit eurot) suuruse maksega samaväärne summa.

(61) Selle tulemuse saavutamiseks maksis ettevõtja FIH ettevõtjale Newco 61,7 miljonit Taani krooni, mis kujutab endast nende tasude osalist tagasimakset, mille ettevõtja FIH sai ettevõtjalt Newco 2012. aastaks sõlmitud halduslepingu alusel. Samuti vähendas ettevõtja FIH 2013. aasta eest ettevõtjalt Newco küsitavaid haldustasusid ja riskide maandamise tasusid 0,05 %-le laenuportfelli jäägist.

(62) Peale selle pidi ettevõtja FIH vähendama alates 1. jaanuarist 2014 ettevõtjalt Newco küsitavaid haldustasusid ja riskide maandamise aastatasusid 0,05 %-le laenuportfelli jäägist.

(63) Ettevõtja FIH pidi maksma ettevõtjale FSC täiendavat aastatasu summas 47,2 miljonit Taani krooni (6,29 miljonit eurot) juhul, kui FSA muudab oma õiguslikku seisukohta seoses kapitalinõuetega valdusettevõtja tasandil, nii et ettevõtja FIH laenuandmisvõime ei oleks piiratud ettevõtja FIH Holding kapitalipositsiooniga.

(64) Kohustustega nähti ühtlasi ette ettevõtja FIH eemaldumine teatavatest ärivaldkondadest (kinnisvarakrediit, börsiväline kapital ja eravara haldamine) ning samuti käitumuslikud piirangud – sealhulgas hinnaliidri positsiooni taotlemise keeld hoiuste turul, agressiivsete äritavade kasutamise keeld ja omandamiste keeld – ja ka ettevõtja FIH Realkredit A/S (ettevõtja FIH Group hüpoteeklaenude pank) likvideerimine. Ettevõtja FIH Realkredit A/S likvideeriti 2013. aastal.

(65) Täielik kohustuste nimekiri, (51) mille Taani ametiasutused ajakohastasid viimati 13. jaanuaril 2020 esitatud kirjaga, on esitatud lisas.

4. TAANI AMETIASUTUSTE SEISUKOHT

(66) Kui Taani andis komisjonile meetmetest teada, oli Taani esialgne seisukoht (52) selline, et omakapitali üleandmine ettevõtjale Newco hõlmas riigiabi, kuid et mis tahes selline abi on kokkusobiv siseturuga vastavalt ELi toimimise lepingu artikli 107 lõike 3 punktile b.

(67) Samas teatises väitis Taani, et ettevõtja FIH Group ei olnud saanud riigiabi, sest ettevõtja FSC maksaks ettevõtja Newco eest turuhinda. Kuigi Taani ei põhjendanud seda väidet kvantitatiivselt – viidates asjaomastele turuandmetele või selgitades tehingukulude põhjendusi –, rõhutas ta järgmist: a) kehtestatud olid menetlused, mille abil määrata kindlaks varade üleandmise turuhind; b) esialgset rahastamist ja garantiisid pakkus ettevõtja FIH Group; c) ettevõtja FIH Group pidi tasuma kõik tehingu- ja likvideerimiskulud ning d) ettevõtja FIH Group võttis lisakohustusi seoses varade üleandmisega, eelkõige kohustuse esitada äriplaan.

(68) Taani jõudis järeldusele, et ettevõtja FIH ei saaks eelist. Juhuks kui komisjon peaks selles küsimuses jõudma teistsugusele järeldusele, andis Taani teada, et mis tahes abi ettevõtjale FIH võib tunnistada kokkusobivaks siseturuga, sest tehing päädis ettevõtja FIH restruktureerimisega, mis on kooskõlas restruktureerimisteatisega (53).

(69) Lisaks esialgsele teatisele esitas Taani 20. märtsil 2012 (54) ettekande, milles ta rõhutas, et ettevõtja FIH ei olnud taotlenud meetmete võtmist ning et ajal, mil ettevõtja FIH nõustus nende meetmetega, oli tal ka muid finantsvõimenduse vähendamise alternatiive, mis toetab väidet, et tehing sõlmiti turutingimustel. Lisaks väitis Taani, et varade arvestusliku väärtuse esialgne allahindlus 1,4 miljardi Taani krooni ulatuses ja täiendav allahindlus riskiga korrigeerimisel summas 1,3 miljardit Taani krooni on kooskõlas turuhinnaga. Peale selle korrigeeritakse kogu teenitud kahjumit ostulepingusse lisatud muutuva ostuhinna arvutamise valemiga, nii et tõhus eelnev korrigeerimismehhanism tagab turutingimustele vastava hinnastamise. Taani ei kirjeldanud põhjalikumalt kavandatud allahindluse ja riskiga korrigeerimise summat ega selgitanud põhjuseid, miks nende kasutamise korral saadaks turuhind.

(70) Komisjoniga toimunud edasise teabevahetuse käigus (55) väitis Taani, et ettevõtja FSC maksimaalne kahjum oleks 1,05 miljardit Taani krooni, st ühelt poolt kahjumit katva 1,65 miljardi Taani krooni suuruse laenu ning teiselt poolt bilansilise väärtuse allahindluse summa ja ettevõtja FSC esialgse riskiga korrigeerimise summa (2,7 miljardit Taani krooni) vahe. Lisaks väitis Taani, et riigi jaoks väheneb ettevõtjale FIH antud riigigarantiiga laenude risk märkimisväärselt ning et ettevõtja FIH maksab riigile tagasi eelmise kapitalisüsti summas 1,9 miljardit Taani krooni.

(71) Taani andis komisjonile 23. aprillil 2012. aastal esitatud memorandumiga (56) teada, et ta „ei kavatse praegu esitada komisjonile täiendavaid argumente seoses turumajandusliku investori põhimõtte kasutamisega“. Samas esitas Taani mõningad selgitused selle kohta, milliseid hinna määramise meetodeid kasutas ettevõtja FSC õigusnõustaja.

(72) Seejärel väitis Taani 16. mail 2012, et ettevõtjad FIH Holding ja FSC olid tehingutingimused kokku leppinud tavapärastest riski ja kasumi jagamist käsitlevatest ärilistest kaalutlustest lähtuvalt ning et tehing oli toimunud turutingimustel. Seda väidet kinnitas ettevõtja FSC raamatupidamisteenuse osutaja KPMG (57).

(73) Taani esitas 7. juunil 2012. aastal KPMG aruande, milles kaaluti meetmete hindamiseks kõiki mõjutavaid elemente korraga. KPMG ei näinud „põhjust järeldada, nagu ei vastaks lepingu tingimused ettevõtja FSC riskidele“, viidates suurele tagatisele, pandikirjade võimalikule kasutamisele, kahjumit katvale laenule ja ettevõtjale FSC ette nähtud 25 % edukustasule.

(74) 11. septembril 2012. aastal menetluse algatamisega seoses esitatud vastuses ei vaidlustanud Taani otseselt komisjoni seisukohta, et meetmed kujutasid endast riigiabi, vaid ta viitas oma 29. märtsi 2012. aasta argumentidele, (58) väites, et varade mis tahes üleandmise turuväärtusest suurema tasu eest kompenseeriks ettevõtja FIH Holding kahjumit katva laenuga ja hinnakorrigeerimise garantiiga. Peale selle osutas Taani riskimarginaali suurenemisele pikendamisel ja oodatust kõrgemale lunastusmäärale, mis Taani arvates olid näited, mis pidanuks kinnitama seda seisukohta, kuid samas jättis Taani sõnaselgelt kordamata, et kohaldada tuleks turumajandusliku ettevõtja põhimõtet (59).

(75) Selle asemel väitis Taani, et meetmed olid kokkusobivad siseturuga, ja esitas argumendid eesmärgiga näidata, et need meetmed olid asjakohased, et abi andmisel piirduti minimaalse vajaliku abiga ja et konkurentsi moonutamine oli piiratud (60).

(76) Samuti tuletasid Taani ametiasutused meelde oma seisukohta, mis esitati 23. aprilli 2012. aasta teates – nimelt, et meetmed võeti ettevõtjate FIH ja FSC vahel peetud läbirääkimiste tulemusel (61) –, ning nad väitsid, et nende meetmete teatav keerukus on tingitud mõningatest pangandusteatises (62) sisalduvatest juhistest, (63) nõustumata sealjuures seisukohaga, nagu võiks selline keerukus muuta need meetmed ebasobivaks.

(77) Kui komisjon andis Taanile teada meetmete turuväärtust ja tegelikku majanduslikku väärtust käsitlevast eksperdihinnangust, vaidlustas Taani tulemused ning esitas ajavahemikul 7. veebruarist 2013 kuni 11. septembrini 2013 mitu küsimust ja selgitust.

(78) Taani märkis, et abi andmisel piirduti minimaalse vajaliku abiga, (64) sest Taani eeldas, et üleandmise väärtus ei ületa tegelikku majanduslikku väärtust, kuid lisas, et seda asjaolu on võimalik kindlaks teha vaid väärtuse lõpliku hindamisega komisjoni poolt.

(79) Lisaks väärtuse hindamist käsitlevatele aspektidele märkis Taani, et üleandmine avaldas positiivset mõju ettevõtja FIH õiguslikule positsioonile kooskõlas restruktureerimiskavas sisalduva eesmärgiga taastada pikaajaline elujõulisus.

(80) Peale selle väitis Taani, et ettevõtja FIH hoiuste hankimise strateegia on riigiabimeetmest sõltumatu ega lähtu soovist saada hinnaliidri rolli, kuid on ettevõtja rahastamisstrateegia oluline osa. Sellest olenemata on Taani komisjoni kahtluste kõrvaldamiseks võtnud kohustuse, et ettevõtja FIH järgib hinnaliidri positsiooni taotlemise keeldu.

5. HINDAMINE

5.1. Riigiabi olemasolu

(81) ELi toimimise lepingu artikli 107 lõike 1 kohaselt on riigiabi igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, kuivõrd see kahjustab liikmesriikidevahelist kaubandust.

(82) Komisjon leiab, et ettevõtja FIH kasuks võetud meetmeid, mida on kirjeldatud põhjendustes 25–33, tuleks kaaluda koos ühe paketina. Meetmed on ühe tehingu osa, sest nende elemendid on omavahel seotud (kronoloogiliselt ja ülesehituse poolest) ning need meetmed on välja töötatud koos, et lahendada ettevõtja FIH rahastamisprobleem.

5.1.1. Riigi ressursid

(83) Põhjendustes 25–33 kirjeldatud meetmed hõlmavad riigi ressursse, sest neid meetmeid rahastab otseselt ettevõtja FSC, kes on riigi omanduses olev ettevõtja (Taani majandusministeeriumi kaudu) ja kes vastutab erinevate meetmete võimaldamise eest Taani pankadele finantskriisi kontekstis (65). Esiteks andis ettevõtja FSC 2 miljardit Taani krooni rahas ettevõtja Newco aktsiate ostmise lepingu eest. Teiseks võttis ettevõtja FSC kohustuse rahastada ettevõtja Newco varasid, kuni ettevõtja FIH maksab tagasi riigi garanteeritud laenud. See kohustus võib olla suurem kui 13 miljardit Taani krooni. Kolmandaks otsustas ettevõtja FSC loobuda intressisummast, et maksta ettevõtjalt FIH Holding saadud garantii eest.

5.1.2. Eelise olemasolu

(84) Põhjendustes 25–33 kirjeldatud meetmetega anti eelis, sest nende tulemusel võimaldati ettevõtja FIH varade toetamist, parandades seega kontserni omavahendite suhtarvu ning andes samas pangale võimaluse oma rahastamisprobleemide paremaks lahendamiseks.

(85) Taani ametiasutused väitsid, et meetmete puhul järgiti turumajandusliku ettevõtja põhimõtet ja seega ei kujutanud need endast ettevõtjale FIH Group antavat riigiabi.

(86) Sellepärast hindab komisjon, kas ettevõtja FIH Group kasuks võetud meetmed vastavad turumajandusliku ettevõtja põhimõttele. Selle hindamise käigus tehakse kindlaks, kas turumajanduslik ettevõtja oleks ajal, mil tehti otsus riigi ressursside kättesaadavaks tegemise kohta, osalenud selles tehingus avalik-õigusliku investoriga samadel tingimustel. Tegemist ei ole riigiabi andmisega, kui riigi ressursid tehti kättesaadavaks turutingimustel.

(87) Ettevõtjat FIH Group käsitleva konkreetse juhtumi puhul leiab komisjon, et on oluline uurida, i) kas algselt oli olemas erainvestor, kes soovis rahastada meetmeid liikmesriigiga samadel tingimustel; ii) kui jah, siis milline oli tema nõutud investeerimistulu võrreldes riigi saadud tuluga, ning iii) milline oleks erainvestori huvi puudumisel oodatav tulu (66) ja meetmetest saadava potentsiaalse tulu jaotus riigi jaoks võrreldes selle tuluga, mida sooviks saada turumajanduslik investor, kui ta peaks võtma meetmed tavapärastel turumajanduslikel tingimustel. Kui riik nõustub nende või veelgi paremate tingimustega, võib järeldada, et meetmed võeti turutingimustel. Eriti oluline on kontrollida, kas tehingu kui terviku tulemusel tekib positiivne rahavoog, sest ükski erainvestor, kelle eesmärk on maksimeerida oma kasumit, ei sõlmiks kahjumlikku tehingut.

(88) Kõige selgem tõend selle kohta, et tehing on kooskõlas turumajandusliku ettevõtja põhimõttega, on see, kui tehingu tingimused ei oleks ainuüksi vastuvõetavad hüpoteetilisele turumajanduslikule investorile, vaid kui tõepoolest oleks olemas selline investor, kes osaleks samas investeeringus riigiga samadel tingimustel. Teiste investorite olemasolu on võrdlusalus, mille põhjal komisjon saab hinnata turumajandusliku ettevõtja põhimõtte kohaldatavust.

(89) Ajal, mil Taani meetmed võttis, ei olnud turuosalisi, kes oleksid olnud valmis võtma ettevõtjale FIH suhtes meetmeid, mis oleksid samalaadsed riigi kontrolli all olevate äriühingute võetud meetmetega. Eelkõige ei väljendanud soovi investeerida ettevõtjasse FIH ei omanikud ega ükski kolmas isik. Komisjonil ei ole alust arvata, et neil tingimustel sooviks mõni turumajanduslik ettevõtja meetmetes osaleda. Erahuvi puudumine on märk panga finantsraskustest ja nõrgast positsioonist.

(90) Kui puudub investor, kes oleks nõus investeerima riigiga samadel tingimustel, võib meede ikkagi mitte hõlmata riigiabi, kui erainvestor oleks võimaldanud samalaadsetel tingimustel samasugust rahastamist, küsides selle eest vähemalt sama suurt tasu, nagu sai riik. See hinnang peaks põhimõtteliselt põhinema äriplaanil, võttes arvesse olemasolevat teavet ja prognoositavat arengut ajal, mil riiklikest vahenditest rahastamist pakuti, ning hinnangu andmisel ei tohiks tugineda mis tahes analüüsile, mis põhineb hilisemal olukorral.

(91) Peale selle on üks olukord, kus turumajandusliku ettevõtja põhimõtet on kõige raskem kohaldada – see on olukord, kus ettevõtja on juba saanud riigiabi. Kõnealusel juhul oli ettevõtja FIH juba saanud abi rekapitaliseerimise kujul 30. juunil 2009 ning selle summa maksis ta tagasi 2. juulil 2012. Rekapitaliseerimiseks kasutatud hübriidväärtpaberite eest tasuti hüvitist 11,45 %. Samuti osales ettevõtja FIH Taani tagatisskeemis. Kuigi need asjaolud ei välista turumajandusliku investori põhimõtte kohaldamist kõnealuse juhtumi puhul, viitavad need ettevõtja FIH raskustele ja mõjutaksid erainvestori soovi meetmetesse investeerida. Varasem abi juba moonutab majandustingimusi, jättes mulje, et riigi toetus on jätkuv. Hindamise käigus on komisjon võtnud arvesse selliste eeliste asendamist uutega.

(92) FSA leidis, et ettevõtja FIH oli ebastabiilses olukorras, sest valitses märkimisväärne risk, et ettevõtja FIH ei suuda täita oma seaduses sätestatud likviidsusnõudeid, kui saabub tema riigigarantiiga laenu tähtaeg. See olukord oleks võinud seega viia selleni, et ettevõtja FIH oleks kaotanud oma panganduslitsentsi (67). Seega toetab FSA seisukoht komisjoni hinnangut, mille kohaselt ei oleks turumajanduslik ettevõtja tõenäoliselt ettevõtjasse FIH investeerinud. Kuigi võib väita, et FSA aruanne ei olnud avalik, oleks turumajanduslikul ettevõtjal olnud juurdepääs ettevõtja FIH riigigarantiiga laenu tähtaega käsitlevale teabele, mis oleks võimaldanud tal jõuda samale järeldusele.

(93) Erainvestori puudumisel peab komisjon turumajandusliku ettevõtja põhimõtte kohaldatavuse kontrollimiseks hindama, kas ettevõtjale FIH võimaldatud meetmetega kaasnev kogukasum on võrdne selle oodatud tuluga, mida hüpoteetiline erainvestor nõuaks investeeringu tegemiseks, või suurem sellest oodatud tulust. Meetmetega kaasnev oodatud tulu sõltub rahavoogudest tulevikus saadavast tulust, mis tuleb selle nüüdispuhasväärtuse saamiseks diskonteerida tänasesse päeva, kasutades sobivat diskontomäära.

(94) Eksperdiarvamusele tuginedes hindas komisjon ettevõtja Newco varade turuväärtust ja modelleeris oodatava tulu ettevõtja FSC jaoks ettevõtja Newco omakapitali likvideerimisväärtuste kogu jaotuse ulatuses. Seda tehes on komisjon arvesse võtnud kõiki aktsiate ostmise lepingu elemente, näiteks likvideerimise puhasväärtust, ettevõtjate FSC ja FIH Group saadud tulu ja kantud kulusid ning ostuhinna korrigeerimist, mis hõlmas kahjumit katvat laenu. Jaotusmudeli kasutamine on vajalik selleks, et arvutada nüüdispuhasväärtus nii 25 % edukustasust tuleneva kasu puhul kui ka negatiivsete mõjude puhul, mis tulenevad suurest varade kaotusest ettevõtjas Newco koos ettevõtja FIH Holding makseviivituse riskiga, kui selline stsenaarium peaks teoks saama (68).

(95) Graafikul on näha aktsiate ostu lepingu nüüdispuhasväärtus ettevõtja Newco varade erinevate likvideerimisväärtuste korral (alates 5,1 miljardist Taani kroonist kuni 28,3 miljardi Taani kroonini). Iga stsenaariumi esinemise tõenäosus on esitatud katkendliku joonega parempoolse skaala ulatuses (0,1–7,5 %). Kõige tõenäolisemate stsenaariumide korral on tulu natuke negatiivne.

(96) Samuti näitab graafik, et aktsiate ostu lepingu nüüdispuhasväärtuse üldine tõenäosusega kaalutud keskmine on samuti negatiivne. Eksperdiarvutustest nähtub, et nüüdispuhasväärtus ulatub 726 miljoni Taani kroonini. Selle tulemusel teenitakse aktsiate ostu lepingu alusel kasumi asemel kahjumit. Turumajanduslik ettevõtja oleks nõudnud samalaadse 2 miljardi Taani krooni suuruse investeeringu puhul omakapitali eest vähemalt 10 % aastast hüvitist, (69) mis oleks moodustanud umbes 1,33 miljardit Taani krooni ettevõtja Newco seitsmeaastase eksisteerimisperioodi jooksul. Sellepärast järeldab komisjon, et ükski turumajanduslik ettevõtja ei oleks soovinud investeerida aktsiate ostu lepingus ette nähtud tingimustega samaväärsetel tingimustel. Sellest tulenevalt ei ole meetmed kooskõlas turumajandusliku ettevõtja põhimõttega (70).

(97) Tuleb märkida, et põhjendustes 94–96 esitatud arvutustes võttis komisjon arvesse Taani poolt 7. veebruaril 2013 ja 11. märtsil 2013 esitatud teavet ning samuti hiljem esitatud teavet, (71) milles Taani esitas varem avaldamata elemente, näiteks muutuva ostuhinna komponentide spetsiifilise tõlgenduse, ettevõtjalt FIH ettevõtjale Newco üleandmiseks ette nähtud laenuandmete viitekuupäeva, portfelli krediidikvaliteedi arengu ajavahemikul detsembrist 2011 kuni septembrini 2012 ning üksikasjalikuma analüüsi portfelli mittesiduvate krediidiliinide kohta.

(98) Peale selle ei leidnud Taani argumentides (72) esitatud arvutused kontrolli käigus kinnitust. Eelnev allahindlus ja riskikaitse ei ole põhjendatud väärtuse hindamist käsitleva sõltumatu aruandega (73). Peale selle, kui kaaluda võimalust, et ettevõtja FIH Group ei ole suuteline täitma juba antud järelgarantiisid, ei ole mingit põhjust, miks ettevõtja Newco kahjum ei võiks olla suurem kui 2,7 miljardit Taani krooni; sel juhul oleks ettevõtja FSC (ja seega ka Taani valitsus) lepingust tulenevalt kohustatud rekapitaliseerima ettevõtja Newco enne selle lõplikku likvideerimist. Sellepärast järeldab komisjon, et väide, nagu piirduks investeeringuga kaasnev mis tahes kahju 1,05 miljardi Taani krooniga, ei ole põhjendatud.

(99) Asjaolu, et meetmete tingimused lepiti kokku ettevõtjate FSC ja FIH Holding vaheliste läbirääkimiste käigus, ei tähenda ilmtingimata seda, et meetmed viidi ellu turutingimustel. Kui Taani kavatses anda märkimisväärses summas lisaabi suurte likviidsusprobleemidega silmitsi seisvale pangale, siis see asjaolu iseenesest ei välistaks läbirääkimisi ametiasutuste ja selle panga vahel tehingu konkreetsete punktide üle. Toimunud läbirääkimiste kahepoolse aspekti tõttu puudusid läbirääkimistel avatud mittediskrimineerivale pakkumismenetlusele omased ja samalaadsete turutehingutega võrreldavad tunnusjooned. Seega ei ole meetmed automaatselt kooskõlas turutingimustega pelgalt sellepärast, et toimusid läbirääkimised.

(100) Seoses KPMG 7. juuni 2012. aasta aruandega nõustub komisjon, et meetmete keerukuse tõttu tuleks nende tingimusi hinnata tervikuna, sest puuduvad üksikud sätted, mida saaks siduda iga individuaalse elemendi eest makstava hüvitisega. KPMG aruandes sisalduvas analüüsis jäeti aga tähelepanuta selliste veelgi negatiivsemate stsenaariumide esinemise võimalus, mille kohaselt ettevõtja FIH Holding ei pruugi suuta täita oma kohustusi. Peale selle ei käsitletud analüüsis investeeritud 2 miljardi Taani krooni eest makstavat hüvitist. Nagu on märgitud põhjenduses 98, ei saa rääkida vastavusest turumajanduslikule käitumisele, kui kapitali eest ei maksta iga-aastast hüvitist ja kui võtta arvesse, et seitsmeaastase investeerimisperioodi jooksul pakuti vaid 25 % edukustasu mis tahes vara kasvu eest ning seda nii eraldiseisvalt kui ka kogu hüvitismudeli ühe parameetrina (74).

(101) Sellega seoses märgib komisjon, et eelmise esimese taseme hübriidkapitali kaudu toimunud rekapitaliseerimise puhul (75) pidi ettevõtja FIH tasuma aastas kupongiintressi 11,46 %. Peale selle noteeriti 2012. aasta märtsi alguses ettevõtja FIH kõrgema nõudeõiguse järguga võlainstrumendid turul eeldatava tootlusega, mis oli suurem kui 10 %. Sellepärast on põhjendatud komisjoni seisukoht, et hüvitis kapitali eest peaks olema vähemalt 10 %. Turumajanduslik ettevõtja nõuaks tõenäoliselt sellest suuremat hüvitist, pidades silmas konkreetseid riske, mis on seotud koondumisega, ja ettevõtja Newco kinnisvaraportfelli halba kvaliteeti (76) ning samuti asjaolu, et omakapitaliinvesteeringud on madala krediidireitinguga. Sellepärast on hüvitis 6,5 %, millest Taani teada andis, (77) ilmselgelt ebapiisav. Samuti tuleks märkida, et tehingu tulemusel on oodatav tulu negatiivne.

(102) Komisjon järeldab, et ettevõtja FIH kasuks võetud meetmed ei ole kooskõlas turumajandusliku ettevõtja põhimõttega. Seda hinnangut ja eelkõige asjaolu, et komisjon ei pea võtma arvesse finantsriske, mis olid ettevõtjal FSC 2009. aasta abimeetmete tõttu, kinnitati Euroopa Kohtu 6. märtsi 2018. aasta otsuses (78).

5.1.3. Valikulisus

(103) Meetmete kasutamine hõlmas ainult ettevõtjaid FIH Group ja Newco. Sellepärast olid meetmed valikulised.

5.1.4. Konkurentsi moonutamine ja mõju liikmesriikidevahelisele kaubandusele

(104) Meetmetega aidati ettevõtjal FIH tugevdada oma kapitali- ja likviidsuspositsiooni võrreldes tema konkurentidega, kes ei saanud abi samalaadsete meetmete kaudu. Sellepärast võimaldati meetmega ettevõtjal FIH parandada oma turupositsiooni. Seega võib meetmetega kaasneda konkurentsi moonutamine.

(105) Võttes arvesse pangandusturu lõimumist Euroopa tasandil, tajusid ettevõtjale FIH antud eelist konkurendid nii Taanis (kus tegutsevad teiste liikmesriikide pangad) kui ka teistes liikmesriikides. Sellepärast tuleb meetmeid vaadelda selliste meetmetena, mis võivad mõjutada liikmesriikidevahelist kaubandust.

5.2. Abi suurus

(106) Meetmetega kaasneva abi kogusuurus (79) on arvutuste kohaselt umbes 2,25 miljardit Taani krooni (umbes 300 miljonit eurot). Abi suuruse kindlaksmääramiseks on komisjon arvesse võtnud järgmist: a) aktsiate ostu lepingus sisalduva valemi kohast hüvitist (0,73 miljardit Taani krooni); (80) b) omakapitaliinvesteeringu eest ette nähtud hüvitisest loobumist (1,33 miljardit Taani krooni); (81) c) ettevõtja Newco poolt laenu nr 1 eest tasutud ülemääraseid intressimakseid, kahjumit katvat laenu ja esialgset rahastamist (0,33 miljardit Taani krooni) ning d) ülemääraseid haldustasusid (0,14 miljardit Taani krooni).

(107) Riski maandava tegurina leidis komisjon, et ennetähtaegselt tühistatud riigigarantiid summas 0,28 miljardit Taani krooni tuleks abi kogusummast maha arvata.

(108) Nagu on märgitud põhjendustes 82 ja 100, kasutas komisjon kõigi intresside ning muude rahavoogude, tasude ja antud garantiide hindamisel holistilist lähenemisviisi, võttes arvesse järgmist: a) Taani muret selle üle, et komisjon ei pööra piisavalt tähelepanu meetmete kõikide aspektidega seotud tegelikule majanduslikule olukorrale, näiteks kahjumit katvale laenule; b) asjaolu, et mitte kõiki tehinguga seotud elemente ei saa seostada konkreetse muutujaga hüvitise arvutamise valemis.

(109) Kooskõlas langenud väärtusega varade teatisega on komisjon tuginenud välisekspertide antud hindamisalastele nõuannetele (82).

5.3. Riigiabi kokkusobivus siseturuga

5.3.1. Abi siseturuga kokkusobivuse õiguslik alus

(110) ELi toimimise lepingu artikli 107 lõike 3 punktis b on sätestatud, et riigiabi võib pidada siseturuga kokkusobivaks, kui see on mõeldud „liikmesriigi majanduses tõsise häire kõrvaldamiseks“. Võttes arvesse praegu valitsevaid asjaolusid ning samuti menetluse algatamist ja päästmisabi käsitleva otsuse tegemise ajal finantsturgudel valitsenud olukorda, leiab komisjon, et meetmeid võib hinnata selle sätte alusel.

(111) Komisjon nõustub, et finantskriisi tõttu on tekkinud erandlik olukord, kus ühe panga pankrott võib õõnestada usaldust finantssüsteemi kui terviku vastu ning seda nii riiklikul kui ka rahvusvahelisel tasandil. Nii võib juhtuda isegi väikese panga puhul, mis ei ole otsestes raskustes, vaid finantsjärelevalvet tegevate asutuste kõrgendatud tähelepanu all, nagu see on ettevõtja FIH puhul. Menetluse algatamist ja päästmisabi käsitleva otsuse tegemise ajal hinnastati selle panga 2–4 aasta võlg intressiga, mis oli EURIBORist 600–700 baaspunkti kõrgem. Selline hinnastamise tase on ilmselge märk peatsetest raskustest. Sellisel juhul võib finantsstabiilsust ähvardavate ohtude vältimiseks osutuda vajalikuks varajane sekkumine eesmärgiga hoida ära asjaomase institutsiooni muutumine ebastabiilseks. See kehtib eelkõige sellise väikese majanduse puhul, nagu seda on Taani, kus vastaspool ei tee enamasti vahet individuaalsete pankade vahel ning seega muutub ühe panga ebaõnnestumise tagajärjel tekkinud usalduse puudus usaldamatuseks kogu sektori vastu. Seega, kui hinnatakse käesoleva otsusega hõlmatud kõigi meetmete kokkusobivust siseturuga, on õiguslik alus ELi toimimise lepingu artikli 107 lõike 3 punkt b.

(112) Kui komisjon hindab konkreetselt seda, kas varade üleandmine ettevõtjale FSC on kokkusobiv siseturuga, siis lähtub ta meetmete hindamisel langenud väärtusega varade teatisest.

(113) Seejärel hindab komisjon restruktureerimisteatise põhjal seda, kas restruktureerimismeetmed on kokkusobivad siseturuga.

5.3.2. Meetmete kokkusobivus langenud väärtusega varade teatisega

(114) Langenud väärtusega varade teatises on sätestatud põhimõtted, mis käsitlevad langenud väärtusega varade hindamist ja üleandmist ning meetmete kokkusobivust ELi toimimise lepinguga. Tuleb hinnata, kas abi andmisel piirduti minimaalselt vajaliku abiga ning kas panga ja tema aktsionäride enda panus on piisav.

(115) Langenud väärtustega varade teatise punkti 21 kohaselt peaksid pangad kandma langenud väärtusega varadega seotud kahjumist võimalikult suure osa. Punktiga 21 nähakse riigile ette mis tahes vormis toetusmeetme eest makstav asjakohane hüvitis, millega tagatakse aktsionäride võrdväärne vastutus ja kulude jagamine sõltumata sellest, milline mudel valiti.

(116) Algselt nähti meetmetega ette hüvitis, mis oli võrdne Taani valitsuse kantud rahastamiskuludega, millele oli likviidsuse pakkumise eest lisatud pelgalt 100 baaspunkti. Omakapitaliinvesteeringu eest ei olnud ette nähtud mingit hüvitist peale osalise (25 %) edukustasu juhul, kui kriisilahendamisega teenitakse hinnakorrigeerimise mehhanismi kaudu puhastulu. Peale selle, negatiivse stsenaariumi korral, kus ettevõtja Newco varade portfell halveneks märkimisväärselt, maksaks ettevõtjale FSC hüvitist ettevõtja FIH Holding, kes nende tingimuste korral ei suudaks tõenäoliselt oma kohustusi täita. Nagu on märgitud menetluse algatamist ja päästmisabi käsitleva otsuse põhjendustes 66–73, tundus seega ebatõenäoline, et hüvitisest ja äriühingu enda panusest piisaks, et abi oleks kokkusobiv siseturuga vastavalt langenud väärtusega varade teatises esitatud juhistele.

(117) Kooskõlas langenud väärtusega varade teatise punktiga 39 analüüsis komisjon seega põhjalikult meetmete turuväärtust. Kasutades väliseksperdi abi, hindas komisjon ettevõtja Newco varade portfellist saadava tulu tõenäosuslikku jaotamist ja arvutas välja mõju tõenäolistele lõplikele varade likvideerimisväärtustele aktsiate ostu lepingu abil.

(118) Hindamise käigus tuvastas komisjon eeliseid, mis tulenesid omakapitaliinvesteeringu eest ette nähtud hüvitisest loobumisest ja ettevõtja FIH Holding krediidikvaliteediga seotud potentsiaalsest kahjumist, kahjumit katva laenu eest makstavast ülemäärasest intressist, ületulust seoses ettevõtja FIH poolt ettevõtjale Newco võimaldatud rahastamisega ning ülemäärastest haldustasudest ja riskimaandusest tuletisinstrumentide abil. Lisaks leidis komisjon riske maandavaid tegureid, näiteks riigigarantiide ennetähtaegne tühistamine. Kokku anti meetmetega riigiabi 2,25 miljardi Taani krooni ulatuses.

(119) Võttes arvesse langenud väärtusega varade teatise punkte 40 ja 41, hinnati üleandmise väärtuse ja tegeliku majandusliku väärtuse vahelist erinevust, tehes samad arvutused nagu turuväärtuse hindamisel, kuid kohandades arvutusi kahes kohas. Esiteks lähtuti tulu jaotamisel varade portfelli tegelikust majanduslikust väärtusest, mitte turuväärtusest. Teiseks põhines omakapitali eest nõutav hüvitis meetmetega võimaldatud tegelikul puhaskapitalitoetusel.

(120) Pärast FSA avaldust leidis komisjon 2014. aasta otsuses, et meetmetega võimaldatud kapitalitoetus oli ettevõtja FIH Holding tasandil kokku 375 miljonit Taani krooni (83). Selles summas võib eristada järgmist: a) 275 miljonit Taani krooni likviidsusriski tõttu; b) 100 miljonit Taani krooni kasumiriski tõttu.

(121) Kasumirisk kujutas endast riski, et ettevõtja FIH peab hankima lisakapitali eeloleval aastal eeldatavalt tekkiva kahjumi katmiseks. Asjaomasel juhul oli FIH aga ekslikult eeldanud kasumiriski arvutamisel positiivset arengut, sest ettevõtja eeldas, et 1,9 miljardi Taani krooni suuruse hübriidkapitali ennetähtaegse tagasimaksmisega kaasneb intressisääst (84). Selline sääst poleks saanud tekitada riski, et vajatakse lisakapitali, ning seega ei saanud ettevõtja FIH seoses kasumiriski positsiooniga kapitalitoetust. Seda väärarvutust korrati FSA avalduses, aga hilisemas kirjavahetuses see parandati. Kuna 2014. aasta otsuses tugines komisjon aga algsele arvutusele, määras ta kapitalitoetuse suuruseks 375 miljonit Taani krooni, mitte 275 miljonit Taani krooni. Sel põhjusel tühistas Üldkohus oma 19. septembri 2019. aasta otsusega 2014. aasta otsuse. Seega peaks abimeetmetega võimaldatud kapitalitoetuse õige kogusumma olema 275 miljonit Taani krooni. Kapitalitoetuse eest tuleks maksta nõuetekohast hüvitist, et meede oleks kooskõlas langenud väärtusega varade teatisega. Komisjoni hinnangul peaks langenud väärtusega varade teatise kohane kapitalitoetuse eest nõutav hüvitis olema vähemalt 10 % aastas (85).

(122) Samuti leidis komisjon, et varade üleandmise väärtus oli 254 miljonit Taani krooni suurem tegelikust majanduslikust väärtusest, (86) mis tuli hüvitada ja tagasi nõuda.

(123) Lisaks tuli tagasi nõuda 143,2 miljoni Taani krooni ulatuses ülemääraseid tasusid.

(124) Et tagada meetmete kokkusobivus langenud väärtusega varade teatisega: a) maksis ettevõtja FIH 4. detsembril 2013 tagasi summa, mille võrra üleandmise väärtus ületas varade tegelikku majanduslikku väärtust, st 254 miljonit Taani krooni; (87) b) 4. detsembril 2013 maksis ettevõtja FIH ühtlasi 10 % aastase hüvitise kapitalitoetuse algselt summalt (275 miljonit Taani krooni) ajavahemiku eest, mis algas 2012. aasta märtsis ja lõppes 4. detsembril 2013; (88) c) FIH pidi ühtlasi maksma ettevõtjale FSC hüvitist 10 % aastas alates 4. detsembrist 2013 võetud meetmetega võimaldatud kapitalitoetuse eest, mille summat oli kohandatud, st 21 miljoni Taani krooni eest (275 miljonit Taani krooni miinus 254 miljonit Taani krooni); d) FIH pidi maksma tagasi ülemäärased haldustasud (89).

(125) Taani on kinnitanud, et ettevõtja FIH maksis need summad (90) lisaks meetmeid käsitleva tehingu sõlmimise dokumentides esitatud kõikide kokkulepete täitmisele (91).

(126) Taani lubab, et ettevõtja FIH ei maksa dividende, kuni ettevõtja Newco varad on aktsiate ostu lepingu alusel lõplikult arveldatud, et leevendada ettevõtja FSC jaoks krediidiriski, millega ettevõtja FIH Holding silmitsi seisab.

(127) Kokkuvõttes on meetmed tervikuna proportsionaalsed, abi andmisel on piirdutud minimaalse vajaliku abiga ja meetmetega on ette nähtud piisav panus ettevõtjalt FIH. 4. detsembril 2013 ettevõtjale FSC tehtud makse (92) tõttu ning samuti lisakohustuste tõttu seoses hüvitise ja tasudega on meetmetega kaasnev hüvitis langenud väärtusega varade teatise kohaselt piisav.

5.3.3. Abi kokkusobivus restruktureerimisteatise ja 2011. aasta pikendusteatisega (93)

a) Elujõulisus

(128) Restruktureerimisteatises on sätestatud, et tagamaks kokkusobivus siseturuga vastavalt ELi toimimise lepingu artikli 107 lõike 3 punktiga b, peab finantsasutuse ümberkorraldamisega praeguse finantskriisi olukorras kaasnema panga elujõulisuse taastamine või tema tegevuse nõuetekohane lõpetamine; tagada tuleb, et abi antakse ainult vajalikus minimaalses ulatuses ja et abisaaja osaleb piisava omapanusega (kulude jagamine) ning et võetakse piisavaid meetmeid konkurentsimoonutuse piiramiseks.

(129) Restruktureerimisteatise kohaselt peab liikmesriik esitama põhjaliku restruktureerimiskava, milles on näidatud, kuidas abisaaja pikaajaline elujõulisus taastatakse riigiabita mõistliku aja jooksul ja maksimaalselt viie aasta jooksul. Pikaajaline elujõulisus saavutatakse siis, kui pank suudab turul konkureerida kapitali saamiseks omal käel, täites samas asjakohaseid regulatiivseid nõudeid. Selleks et pank saaks sellega hakkama, peab ta suutma katta kõik oma kulud ja pakkuda asjakohast omakapitaliinvesteeringute tulusust, võttes arvesse panga riskiprofiili. Elujõulisuse taastamine peaks toimuma peamiselt sisemiste meetmete kaudu ja põhinema usaldusväärsel restruktureerimiskaval.

(130) Restruktureerimiskavast, mille Taani esitas seoses ettevõtjaga FIH ja mis hõlmab perioodi kuni 31. detsembrini 2016, ilmnes, et elujõulisus suudetakse selle restruktureerimisperioodi lõpuks taastada. Pank pidi prognooside kohaselt jääma kasumlikuks ja parandama oma aastanäitajaid eelkõige ajavahemikul 2013–2016, kusjuures uuest äritegevusest saadav omakapitaliinvesteeringute tulusus pidi olema piisav. Negatiivse stsenaariumi puhul teeniks pank ikkagi kasumit, kusjuures puhaskasum kasvaks 51 miljonilt Taani kroonilt (6,8 miljonit eurot) 2013. aastal 122 miljonile Taani kroonile (16,27 miljonit eurot) 2016. aastal.

(131) Restruktureerimiskava kohaselt pidi 31. detsembriks 2016 ettevõtja FIH koguomavahendite suhtarv olema 19,6 % ja seaduse kohaselt nõutavaks likviidsuskordajaks prognoositi siis 160 %. Kõik need näitajad olid märkimisväärselt kõrgemad regulatiivsetest miinimumnõuetest. Kontsern paistis seega olevat hästi kapitaliseeritud ja omavat mugavat likviidsuspositsiooni.

(132) Pärast meetmete võtmist – eelkõige pärast laenude üleandmist – suutis ettevõtja FIH mitte ainult lunastada 2013. aastal õigel ajal riigigarantiiga võlakirjad, vaid maksta ka 2. juulil 2013. aastal tagasi valitsuselt saadud hübriidkapitali.

(133) Meetmetega parandati ettevõtja FIH likviidsusprofiili ning ettevõtja suutis saavutada seaduse kohaselt nõutava likviidsuskordaja 214 % alates 31. detsembrist 2012 ja pidi saavutama likviidsuskordaja 239,7 % alates 31. detsembrist 2013, (94) ületades seega regulatiivsetes likviidsusnõuetes ette nähtud künniseid märkimisväärselt.

(134) Eelkõige likvideeriti varem ettevõtjat FIH ähvardanud likviidsuspuudujääk varade üleandmise abil, kasutades selleks 13 miljardit Taani krooni, mille ettevõtja FSC andis ettevõtja Newco käsutusse. Lisaks võttis ettevõtja FSC kohustuse vajaduse korral rekapitaliseerida ettevõtja Newco meetmete rakendamise ajal (95). Selle tulemusel olid mis tahes kohe lahendamist vajavad rekapitaliseerimisega seotud probleemid ettevõtja FIH jaoks ennetavalt lahendatud.

(135) Kokkuvõttes võib öelda, et kuna nii kasumlikkus kui ka likviidsus olid tagatud ja kapitalibaas oli piisav, tundus ettevõtja FIH positsioon olevat hea, et saavutada pikaajaline elujõulisus omal käel.

(136) Kuigi negatiivse stsenaariumi korral oli maksustamiseelne kasum normaliseeritud omakapitalilt 31. detsembril 2013. aastal prognooside kohaselt ainult 0,9 % ja 31. detsembril 2016. aastal 2,0 %, (96) oli positiivse stsenaariumi korral tulu normaliseeritud omakapitalilt prognooside kohaselt aastatel 2013 ja 2016 vastavalt 10,3 % ja 11,2 %.

(137) Komisjon ei kasuta tavaliselt näitajat „normaliseeritud omakapital“, sest selle kasutamisel saadakse tulemuseks tavaliselt suurem omakapitaliinvesteeringute tulusus kui siis, kui arvutustes lähtutaks tegelikust omakapitalist. Kuid kõnealusel juhul on Taani võtnud kohustuse, et ettevõtjad FIH Holding ja FIH hoiavad akumuleeritud kasumi kõrgel tasemel, et tagada paremini asjakohased maksed ettevõtjale FSC. Tuleb märkida, et kui ettevõtja Newco teenib ettevõtja FIH poolt planeeritust märkimisväärselt vähem tulu, siis katavad ettevõtjad FIH (kahjumit katva laenu kaudu) ja FIH Holding (ettevõtjale FSC antud garantii kaudu) kulud eesmärgiga tagada hüvitise maksmine ettevõtjale FIH riigiabieeskirjades sätestatud tasemel. Jaotamata kasumi kogumine tõstis siiski omakapitali suhteliselt kõrgele tasemele (8,4 miljardit Taani krooni positiivse stsenaariumi korral ja 7,3 miljardit Taani krooni negatiivse stsenaariumi korral), mis vähendas omakapitaliinvesteeringute tulususe määra. Ettevõtja FIH ei oleks suutnud seda protsessi muuta, välja arvatud juhul, kui ta oleks teeninud kahjumit (mida ei prognoosita ja mida ka ei soovita). Sellepärast eelistatakse asjaomase juhtumi puhul kasutada näitajat „normaliseeritud omakapital“, et anda komisjonile võimalus nõuetekohaselt hinnata panga kasumlikkust, jättes arvesse võtmata jaotamata kasumi kogumise.

(138) Peale selle väljus ettevõtja FIH suhteliselt riskantsest ärivaldkonnast, st omandamiste rahastamise segmendist, ning sellega vähenes tema äritegevuse riskantsus ja tema ärimudel viidi kindlamale alusele. Lisaks tundub, et kuna ettevõtja FIH koguomavahendite suhtarv oli restruktureerimisperioodi lõpus 20,8 %, (97) oli ettevõtja FIH tema ärimudelit silmas pidades ülekapitaliseeritud (98) ning seega varasemast vähem avatud tururiskidele, mis võisid ohustada tema tegevuse jätkuvust.

(139) Sellepärast leiab komisjon, et restruktureerimiskava oli sobiv vahend ettevõtja FIH pikaajalise elujõulisuse taastamiseks.

ii) Elujõulisus

(140) Taani võttis kohustuse mitte nõuda ettevõtjalt FIH, et viimane maksaks restruktureerimisetapis dividende ning maksaks tagasi varasema riigi võimaldatud rekapitaliseerimise summas 1,9 miljardit Taani krooni. Lisaks ei pidanud ettevõtja FIH tegema mingeid kupongimakseid sellistesse hübriidinstrumentidesse või mis tahes muudesse instrumentidesse investeerinud investoritele, mille puhul finantseerimisasutustel on õigus otsustada kupongimaksete kasuks või kasutada ostuoptsiooni, olenemata nende õiguslikust liigitusest, sealhulgas allutatud võlainstrumentidesse investeerinud investoritele, kui ei eksisteeri seadusest tulenevat kohustust maksete tegemiseks.

(141) Peale selle on langenud väärtusega varasid käsitlevate meetmete eest kindlaks määratud nõuetekohasel tasemel hüvitis, nagu on järeldatud ka põhjenduses 127.

(142) Sellepärast leiab komisjon, et restruktureerimiskavas on piisavalt arvesse võetud kulude jagamise nõuet.

iii) Konkurentsi moonutamine

(143) Restruktureerimiskavaga nähti ette, et ettevõtja FIH peab loobuma teatavatest tegevusvaldkondadest (kinnisvarakrediit, börsiväline kapital ja eravara haldamine). Eelkõige anti ettevõtjasse Newco üle 15,4 miljardi Taani krooni ulatuses kinnisvarakrediidiga seotud varasid (25 % 2012. aasta bilansimahust).

(144) Tingimuste muudetud nimekiri sisaldas ka hinnaliidri positsiooni taotlemise keeldu hoiuste turul, kui ettevõtja FIH turuosa muutub suuremaks kui 5 %. See kohustus võimaldas ettevõtjal FIH veelgi parandada oma rahastamispositsiooni hoiuste suurema ligimeelitamise kaudu turul, kehtestades samas künnise, mis aitab ära hoida ülemäärast tegevust. Lisaks kehtestati agressiivsete äritavade kasutamise keeld, mille abil kaitstakse konkurente ülemääraselt agressiivse turukäitumise eest. Tuleb märkida, et ükski turuosaline ei esitanud märkuseid ettevõtja FIH hoiuste hinnastamise poliitika kohta pärast seda, kui komisjon algatas selles küsimuses menetluse.

(145) Peale selle pidi ettevõtja FIH väljuma oma investeeringutest börsivälistesse ettevõtjatesse investeerivatesse fondidesse ja muudest omakapitaliinvesteeringutest ning kaotama alates 31. detsembrist 2014 oma struktuurist hüpoteekide üksuse. Seega pidid jääma need tegevusvaldkonnad konkurentidele ja ettevõtja FIH kohalolu turul vastavalt vähema.

(146) Lisaks likvideeriti 2013. aastal äriühing FIH Realkredit (99) ja lõpetati kogu äritegevus omandamiste rahastamise segmendis.

(147) Peale selle oli ettevõtja FIH juba vähendanud oma koguvarasid 109,3 miljardilt Taani kroonilt (14,67 miljardit eurot) (seisuga 31. detsember 2010) 60,8 miljardi Taani kroonini (8,16 miljardit eurot) (seisuga 31. detsember 2012), mis tähendab 44 % vähenemist.

(148) Kõigi nende kohustuste tulemusel on piisavalt leevendatud konkurentsimoonutusi, sest loobuti ettevõtja FIH jaoks potentsiaalselt kasumlikest ärivõimalustest ja jäeti need konkurentidele.

5.4. Järeldused ja ametliku uurimismenetluse lõpetamine

(149) Komisjon väljendas oma menetluse algatamist ja päästmisabi käsitlevas otsuses kahtlusi selle üle, kas kavandatavad meetmed olid sihipärased, nagu on nõutud 2008. aasta pangandusteatises (100). Eelkõige ei olnud selles etapis selge, kas investorite arvates on ettevõtja FIH täielikult vabastatud tema halvimatest varadest ja kas investorid oleksid vastuvõetavatel tingimustel nõus pakkuma rahastamist. Ettevõtja FIH restruktureerimiskavast nähtus, et pangal oli piisav kapitalipuhver ka negatiivse stsenaariumi korral ning et tõenäoliselt suudab pank ebasoodsate makromajanduslike suundumuste korral elujõuliseks jääda.

(150) Menetluse algatamist ja päästmisabi käsitlevas otsuses kahtles komisjon eelkõige meetmete keerukust silmas pidades ka selles, kas meetmete puhul piirduti minimaalse vajaliku abiga ja nõuti piisavat panust ettevõtjalt (101).

(151) Pärast kõigi elementide ja nendevaheliste seoste põhjalikku hindamist leiab komisjon, et hüvitis, mida ettevõtja FIH pidi tasuma meetmete eest, kujutab endast ettevõtja piisavat omapanust ja on kooskõlas langenud väärtusega varade teatisega. Komisjon kiidab heaks ühekordse makse ettevõtjale FSC ja sellega seoses võetud kohustused (102). Peale selle märgib komisjon, et meetmete abil on parandati panga likviidsusprofiili ning pank jäi restruktureerimiskava kohaselt kõikide stsenaariumide puhul likviidseks ja elujõuliseks.

(152) Menetluse algatamist ja päästmisabi käsitlevas otsuses väljendas komisjon kahtlust, kas on täidetud nõue, et konkurentsi moonutamine peab olema piiratud. Taani võttis aga hiljem kohustuse, mille kohaselt ettevõtja FIH suhtes kehtestatakse kupongimaksete keeld, dividendide maksmise keeld, hinnaliidri positsiooni taotlemise keeld (sealhulgas hoiuste turul) ja agressiivsete äritavade kasutamise keeld ning samuti kohustus loovutada teatavad tegevusvaldkonnad.

(153) Kokkuvõttes märgib komisjon, et Taani esitatud restruktureerimiskavas käsitleti nõuetekohaselt elujõulisuse, kulude jagamise ja konkurentsi moonutamise küsimusi ning sellest tulenevalt oli restruktureerimiskava kooskõlas restruktureerimisteatises ja langenud väärtusega varade teatises esitatud nõuetega.

(154) Eespool toodud hinnangu põhjal leiab komisjon, et meetmed olid sihipärased, abi andmisel on piirduti minimaalse vajaliku abiga ja konkurentsi moonutamist piirati. Seega on kõrvaldatud komisjoni kahtlused – mis algselt tõstatati menetluse algatamist ja päästmisabi käsitlevas otsuses – seoses sellega, kas meetmed on kokkusobivad siseturuga.

6. MEETMETE KOOSKÕLA PANKADE FINANTSSEISUNDI TAASTAMIST JA KRIISILAHENDUST KÄSITLEVA EUROOPA PARLAMENDI JA NÕUKOGU DIREKTIIVI 2014/59/EL (103) SÄTETEGA

(155) Kuigi liikmesriigid võtsid direktiivi 2014/59/EL siseriiklikku õigusesse üle, peab komisjon hindama, kas meede rikub direktiivi 2014/59/EL lahutamatult seotud sätteid.

(156) See kohustus on kooskõlas liidu kohtute kohtupraktikaga, milles kohtud on järjepidevalt sedastanud, (104)„et need abiaspektid, mis on vastuolus aluslepingu konkreetsete sätetega peale [aluslepingu artiklite 107 ja 108], võivad olla abi esemega niivõrd lahutamatult seotud, et võimatu on hinnata neid eraldi ning nende mõju abi kui terviku kokkusobivusele või kokkusobimatusele tuleb seega teha kindlaks vastavalt [artiklis 108] ette nähtud menetlusele“ (105).

(157) Et hinnata, kas liidu õiguse sätte rikkumine on lahutamatult meetmega seotud, tuleb teha kindlaks, kas riigiabimeede rikub tingimata liidu õiguse konkreetset sätet, mis on ELi toimimise lepingu artikli 107 lõigete 2 ja 3 kohase kokkusobivuse analüüsi seisukohast asjakohane.

(158) Käesolev otsus puudutab meetmeid, mille Taani ametiasutused kehtestasid enne direktiivi 2014/59/EL vastuvõtmist. Direktiiv 2014/59/EL võeti tõepoolest vastu 15. mail 2014 ja selle tuli liikmesriikide õigusesse üle võtta 1. jaanuariks 2015, (106) samas kui kõnealused meetmeid rakendati 2012. aastal. Seetõttu ei ole direktiiv 2014/59/EL käesoleval juhul kohaldatav.

7. JÄRELDUS

(159) Teatise alusel ja Taani esitatud (ning 13. jaanuari 2020. aasta kirjas kinnitatud) kohustusi silmas pidades jõuti järeldusele, et teatatud abimeetmed kujutavad endast riigiabi ja on kokkusobivad siseturuga. Meetmete sobivus, panga elujõulisus ja omapanus ning konkurentsi moonutamist piiravad meetmed tunduvad olevat piisavad. Sellest tulenevalt tuleks meetmed heaks kiita ELi toimimise lepingu artikli 107 lõike 3 punkti b kohaselt ning avatud menetlus tuleks lõpetada,

ON VASTU VÕTNUD KÄESOLEVA OTSUSE:

Artikkel 1 Varade üleandmine ettevõtjalt FIH Group Taani finantsstabiilsusettevõtjale koos kõrvalkokkulepete sõlmimisega kujutab endast riigiabi Euroopa Liidu toimimise lepingu artikli 107 lõike 1 tähenduses. Võttes arvesse restruktureerimiskava ja lisas esitatud kohustusi, on kõnealune riigiabi ELi toimimise lepingu artikli 107 lõike 3 punkt b tähenduses kokkusobiv siseturuga.

Artikkel 2 Käesolev otsus on adresseeritud Taani Kuningriigile.

Brüssel, 25. veebruar 2020 Komisjoni nimel juhtiv asepresident Margrethe VESTAGER

(1) ELT C 359, 21.11.2012, lk 1.

(2) Riigi rahastatud kapitalisüste käsitlev seadus (lov om statsligt kapitalindskud) tähendab 3. veebruari 2009. aasta seadust nr 67 ja selle alusel antud määruseid. Komisjon kiitis selle seaduse heaks oma 3. veebruari 2009. aasta otsusega (ELT C 50, 3.3.2009, lk 4).

(3) Komisjoni 29. juuni 2012. aasta otsus juhtumi SA.34445 (2012/C) (ex 2012/N) kohta (ELT C 359, 21.11.2012, lk 1).

(4) Neid abimeetmeid on üksikasjalikult kirjeldatud menetluse algatamist ja päästmisabi käsitleva otsuse põhjendustes 10–23.

(5) Vt põhjendus 1.

(6) Hiljem kava muudeti.

(7) Komisjoni 11. märtsi 2014. aasta otsus 2014/884/EL riigiabi nr SA.34445 (12/C) kohta, mida Taani andis seoses varade üleandmisega ettevõtjalt FIH ettevõtjale FSC (ELT L 357, 12.12.2014, lk 89).

(8) Kohtuotsus, Üldkohus, 15. september 2016, T-386/14, ECLI:EU:T:2016:474.

(9) Kohtuotsus, Euroopa Kohus, 6. märts 2018, C-579/16 P, ECLI:EU:C:2018:159.

(10) Kohtuotsus, Üldkohus, 19. september 2019, T-386/14 RENV, ECLI:EU:T:2019:623.

(11) Üksikasjalikum teave on esitatud põhjendustes 120 ja 121.

(12) Dokument keelenõude täitmisest loobumise kohta esitati 13. jaanuaril 2020.

(13) See ettevõtja ühines ettevõtjaga FIH Erhvervsbank A/S 23. augustil 2013, jätkates tegevust eraldiseisva ettevõtjana.

(14) Ettevõtja likvideeriti 2013. aastal, vt põhjendus 64.

(15) Algselt hõlmas pangandus järgmist: 1) korporatiivpangandus – vastav üksus vastutas ettevõtja FIH laenuandmistegevuse eest, eelkõige VKEdele laenu andmise eest; 2) omandamiste rahastamine – vastav üksus pakkus struktureeritud rahastamist ühinemiste ja omandamiste puhul Skandinaavia turul ning 3) kinnisvarakrediidi pakkumine – vastav üksus pakkus kinnisvarainvestoritele kapitali- ja nõustamisteenuseid. Alates 2014. aasta otsuse vastuvõtmise kuupäevast ei tegele ettevõtja FIH enam kinnisvarakrediidi pakkumisega, nagu selgitatud põhjenduses 43.

(16) Turgude segmendis osutati finantsvaldkonda hõlmavaid nõustamisteenuseid suurtele ja keskmise suurusega ettevõtjatele näiteks seoses riskijuhtimisega, kohustuste juhtimisega ja kapitali struktuuriga. Turgude segmendi üksus vastutas ka kauplemis- ja klientidele suunatud tegevuste eest intressimäära-, välisvaluuta- ja võlakirjaturgudel.

(17) Ärirahanduse segmendis osutati finantsvaldkonda hõlmavaid nõustamisteenuseid ühinemiste ja omandamiste, erastamise ja kapitalisüstide jne küsimustes.

(18) Ettevõtja PF I A/S on järgmiste ettevõtjate valdusettevõtja: FIH Holding of PFA Pension’s, Folksam Ömsesidig Livsförsäkring/Folksam Ömsesidig Sakförsäkring’s ja C.P. Dyvig & Co A/S.

(19) Restruktureerimiskavas kasutatakse mõistet „maksevõime suhtarv“. Mõiste „maksevõime suhtarv“ tähendab aga finantsaruandluses pärast maksustamist ja kulumi arvestamist alles jääva kasumi suhet ettevõtja kõikidesse kohustustesse. Seega mõõdetakse selle suhtarvuga ettevõtja suutlikkust maksta tagasi oma võlgu. Selle abil mõõdetakse, kui suure osa moodustab ettevõtja tulu pärast maksustamist (mitterahaline kulum välja arvatud) võrreldes ettevõtja kõigi võlakohustustega. Samuti aitab see suhtarv hinnata seda, kui tõenäoline on, et ettevõtja võlakohustused kuhjuvad. Seega, kui restruktureerimiskavas kasutatakse mõistet „maksevõime suhtarv“, siis käesolevas otsuses viidatakse koguomavahendite suhtarvule, st panga koguomavahendite suhtele tema riskiga kaalutud koguvaradesse.

(20) Vahetuskurss 31. detsembril 2012: 1 euro = 7,4610 Taani krooni (EKP).

(21) Käibekapital on määratletud hoiuste, emiteeritud võlakirjade, allutatud võlainstrumentide ja omakapitali summana.

(22) Vt joonealune märkus 2.

(23) 2010. aastal pani ettevõtja FIH Group eelmine omanik Icelandic Kaupthing Bank hf äriühingu müüki, kusjuures ettevõtja Icelandic Kaupthing Bank hf suhtes oli 2008. aastal algatatud likvideerimismenetlus.

(24) Vt põhjendus 20.

(25) Vt joonealune märkus 4. Meetmeid on põhjalikumalt kirjeldatud põhjendustes 27–33.

(26) Ettevõtjate FIH ja FSC vaheline tehingu sõlmimist käsitlev memorandum, 2. juuli 2012.

(27) Ettevõtja FSC on Taani riigile kuuluv ettevõtja, mis kannab hoolt erinevate meetmete eest, mis hõlmavad riigi ressursside andmist finantseerimisasutustele finantskriisi kontekstis.

(28) Ettevõtja Newco oli pärast seda, kui ta omandati ettevõtja FSC poolt, nimetatud ümber ettevõtjaks FS Property Finance A/S, kuid tema asukoht on jätkuvalt sama, mis ettevõtja FIH peakontoril.

(29) Vt 30. septembri 2010. aasta otsus N 407/2010 (ELT C 312, 17.11.2010, lk 7); 7. detsembri 2010. aasta otsus SA.31938 (N 537/2010) (ELT C 117, 15.2.2011, lk 2); 28. juuni 2011. aasta otsus SA.33001 (2011/N) – A osa (ELT C 237, 13.8.2011, lk 2); 1. augusti 2011. aasta otsus SA.33001 (2011/N) – B osa (ELT C 271, 14.9.2011, lk 4); 9. detsembri 2011. aasta otsus SA.33757 (2011/N) (ELT C 22, 27.1.2012, lk 5); 17. veebruari 2012. aasta otsus SA.34227 (2012/N) (ELT C 128, 3.5.2012, lk 1) ning samuti 7. oktoobri 2011. aasta otsus SA.33639 (2011/N) – päästmisabi ettevõtjale Max Bank (ELT C 343, 23.11.2011, lk 13).

(30) Kava eesmärk oli raskustes olevate pankade väärtuse säilitamine kontrollitud likvideerimise abil, järgides tegevuse jätkuvuse põhimõtet, selle asemel, et nende pankade suhtes alustataks pankrotimenetlust. Algne kava nägi ette, et raskustes oleva panga aktsionärid ja allutatud võlakirjade omanikud jäetakse täielikult välja. Varad ja allesolevad kohustused antakse üle ettevõtjale FSC kui riigipoolsele likvideerimisettevõtjale. Müüdavad varad müüakse investoritele ja ülejäänud varad likvideeritakse järk-järgult. Müügist ja varade järkjärgulisest likvideerimisest saadud tulu kasutatakse võlausaldajatele hüvitise maksmiseks (kõrgema järgu võlakirjade omanikud ja hoiustajad).

(31) Vt põhjendused 1 ja 4.

(32) Kinnitatud FSA 18. aprilli 2013. aasta kirjaga, mis edastati komisjonile 29. aprilli 2013. aasta e-kirjaga.

(33) Lepingu kohaselt pidi ettevõtja Newco maksma Taani kahe-, kolme- või viieaastaste riigivõlakirjade puhul kehtivat intressimäära pluss 1,15 % olenevalt sellest, millise lõpptähtaja ettevõtja FIH valib. De facto on sellest saanud viieaastaste võlakirjade intressimäär.

(34) Ostuhind hõlmas kindlaksmääratud summat 2 miljardit Taani krooni ja muutuvat summat, mis sõltus ettevõtja Newco lõplikust müügihinnast ja mida on kirjeldatud põhjenduses 33.

(35) Kinnitatud Taani järelevalveameti FSA 18. aprilli 2009. aasta kirjaga (vt ka joonealune märkus 32).

(36) Põhimõtteliselt oli tegemist kokkuleppega, milles kirjeldati paljusid aktsiate ostmise lepingu ja selle kõrvalkokkulepete üksikasju ning mis allkirjastati 1. märtsil 2012, kusjuures lõplikud tehingu sõlmimist käsitlevad dokumendid allkirjastati 1. juulil 2012.

(37) Komisjoni teatis — Riigiabi eeskirjade kohaldamine meetmete suhtes, mida on võetud seoses finantsasutustega praeguse ülemaailmse finantskriisi olukorras (ELT C 270, 25.10.2008, lk 8).

(38) Komisjoni teatis langenud väärtusega varade käsitlemise kohta ühenduse pangandussektoris (ELT C 72, 26.3.2009, lk 1).

(39) Koos erinevate alamstsenaariumidega.

(40) Alamstsenaarium, mille kohaselt langenud väärtusega varadega seotud kulud on väiksemad.

(41) Arvutatud sellise omakapitali mahu põhjal, mille esimese taseme omavahendite suhtarv on 16 %, võttes arvesse panga riskipositsioone ja eeldades, et kasumile/kahjumile ei avaldu mingit mõju.

(42) Tuleb märkida, et kui eeldada, et puhaskulude kasv on 2013. aastal 310,25 miljonit Taani krooni langenud väärtusega varade teatise kohase makse tõttu + intress +61,7 miljonit Taani krooni haldustasude hüvitamiseks (vt lisaks põhjendus 124 jj), siis pidi panga puhaskasumi ja -kahjumi näitaja olema tõenäoliselt 2013. aastal mõlema stsenaariumi puhul negatiivne. Ettevõtja FIH oli selle mõju suuresti tasakaalustanud 2013. aasta detsembris võetud likviidsuse juhtimise meetme kaudu. 2016. aastal oleks mõju olnud tühine, sest näitajatele viidati kui „normaliseeritud“ omakapitali investeeringute tulususele.

(43) Alamstsenaarium, mille kohaselt langenud väärtusega varadega seotud kulud on suured.

(44) Seaduse kohaselt nõutav likviidsuskordaja on määratletud kui praegune seaduse kohaselt nõutav likviidsuspositsioon protsendina seaduse kohaselt nõutavast likviidsusnõudest. Seaduse kohase nõude täitmiseks pidi kordaja olema 100 % ning 214 % kordaja korral oli seadusekohane nõue täidetud enam kui kahekordselt.

(45) Positiivse stsenaariumi puhul eeldati, et keskmised rahastamiskulud on väiksemad ning turgude ja ärirahanduse segmendist saadakse suuremat tulu.

(46) Vt joonealune märkus 41.

(47) Negatiivse stsenaariumi puhul eeldati märkimisväärseid negatiivseid muutusi makromajanduse tasandil, kusjuures eeldati nii krediidinõudluse vähenemist kui ka langenud väärtusega varadega seotud ajalooliselt suuri kulusid (kuigi need pidid eelduste kohaselt restruktureerimisperioodil vähenema).

(48) 4. detsembril 2013 kandis ettevõtja FIH ettevõtjale FSC 310,25 miljonit Taani krooni (summa oli kantud deposiiti 30. septembril 2013). Lisaks kandis ettevõtja FIH üle 6 575 342 Taani krooni. Vt põhjendus 124.

(49) Näiteks riskiväärtuse vähendamine 50 miljonilt Taani kroonilt (6,71 miljonit eurot) 31. detsembril 2011. aastal 35 miljonile Taani kroonile (4,7 miljonit eurot) 22. aprillil 2013.

(50) Osutatud on intressipäevade arvutamise meetodile, mille kohaselt võetakse aluseks viimase perioodi tegelik päevade arv (eelmisest maksekuupäevast järgmiseni), mis jagatakse kahe järjestikuse 30. septembri vahele tegelikult jäävate päevade arvuga.

(51) Koondatud n-ö tingimuste nimekirja.

(52) Süsteemi SANI kaudu edastatud teatis nr 6783, 2. märts 2012; ettevõtja FIH teatis komisjonile – lõplik, punkt 3.

(53) Komisjoni 23. juuli 2009. aasta teatis finantssektori elujõulisuse taastamise ja praeguse kriisi olukorras riigiabi eeskirjade kohaste ümberkorraldamismeetmete hindamise kohta (ELT C 195, 19.8.2009, lk 9).

(54) Varade üleandmine ettevõtjalt FIH ettevõtjale FSC; Taani esitas ettekande komisjonile 20. märtsil 2012.

(55) Taani 29. märtsi 2012. aasta e-kiri komisjonile.

(56) Taani 23. aprilli 2012. aasta vastused komisjoni 4. aprilli 2012. aasta küsimustikule seoses ettevõtja FIH Holding aktsiate ostuga ettevõtja FSC poolt.

(57) „Avaldus – FIH Erhvervsbank“, kuupäev puudub, esitatud komisjonile 16. mail 2012.

(58) Vt joonealune märkus 55 ja põhjendus 70.

(59) Mõiste „turumajandusliku investori põhimõte“ on käesolevas otsuses võrdväärne mõistega „turumajandusliku ettevõtja põhimõte“. Viimati nimetatud mõiste võeti kasutusele eesmärgiga hõlmata investorite ja teiste turuosaliste (näiteks laenuandjate, võlausaldajate jt) olukorda.

(60) 11. septembril 2012. aastal edastatud teave; punktid 2, 3 ja 4.

(61) 11. septembril 2012. aastal edastatud teave, lk 5.

(62) Vt joonealune märkus 37.

(63) 11. septembril 2012. aastal edastatud teave; punkt 2, lk 5.

(64) 11. septembril 2012. aastal edastatud teave, lk 6–7.

(65) Ettevõtja FSC tegevus on reguleeritud finantsstabiilsuse seaduse ja finantstegevuse seadusega ning nende alusel vastu võetud määrustega. Lisaks kohaldatakse ettevõtja FSC suhtes riigile kuuluvaid ettevõtjaid käsitlevaid erisätteid. Seoses muude ettevõtja FSC poolt varem võetud meetmetega leiti komisjoni 10. oktoobri 2008. aasta otsuses NN 51/2008, et need võib omistada Taani riigile („Tagatisskeem Taani pankadele“) (ELT C 273, 28.10.2008, lk 2).

(66) Meetmetest oodatav tulu arvutatakse tulevaste rahavoogude alusel, mida on diskonteeritud nüüdispuhasväärtuse saamiseks (vt põhjendused 94 ja 95).

(67) FSA 16. mai 2012. aasta teatis komisjonile ettevõtja FIH Erhvervsbank A/S kohta.

(68) Seda nähtust tuntakse finantsturgudel kui korrelatsiooniriski. Eksperdinõuande põhjal eeldas komisjon, et keskmine eeldatav kumulatiivne kahjum on 16 %. See jagati aga lineaarselt negatiivse tulu peale laiali, nii et 91 % suurust kahjumiprognoosi kohaldati erakorralisel juhul, kui varade portfelli väärtus oleks langenud kõigest 5,1 miljardi Taani kroonini, ning kahjumit ei eeldatud, kui varadelt oleks teenitud kasumit.

(69) Tõenduseks märgib komisjon, et kriisiolukorras võib rekapitaliseerimisturgudel makstavate hüvitiste tase olla hõlpsalt üle 15 % (investeerimispanga J.P. Morgan 27. oktoobri 2008. aasta Euroopa krediidiuuring ning investeerimispanga Merrill Lynch andmed eurodes nomineeritud esimese taseme laenude kohta investeerimisjärgu krediidireitinguga institutsioonidele). Ettevõtja FIH suutis hankida rekapitaliseerimist ainult Taani valitsuselt 2009. aastal ja pidi selleks tasuma kupongiintressi 11,45 %. Peale selle, 2012. aasta märtsi alguses, st samal ajal, kui allkirjastati aktsiate ostu leping, noteeriti turul ettevõtja FIH kõrgema nõudeõiguse järguga tagamata võlainstrumendid (näiteks ISIN XS0259416757, mille aastane kupongiintress oli 4,91 % ja lõpptähtaeg 2021) hinnaga 67 % nimiväärtusest, mis tähendas suuremat tootlust kui 10,50 %. Seega on loogiline eeldada, et omakapitali puhul – mille krediidipositsioon oli palju madalama nõudeõigusega – nõuaks turumajanduslik investor palju suuremat tulu.

(70) Turukäitumise nõuete mittejärgimine tehakse kindlaks, ilma et oleks vaja võtta arvesse muid tehingu sõlmimise elemente, näiteks tasu, mida ettevõtja Newco maksab oma algse rahastamise eest, ja kahjumit katvat laenu, samuti ettevõtjale FIH varahalduse ja riskide maandamise eest makstavaid haldustasusid, mida on võetud arvesse põhjendustes 106–109 abi kogusumma puhul.

(71) Kokkuvõtlikult esitatud Taani 24. juuni 2013. aasta kahes teatises ning 29. augustil 2013 ja 11. septembril 2013 edastatud täiendavaid selgitusi sisaldavates teatistes.

(72) Vt põhjendused 69 ja 70.

(73) Esitatud üheleheküljelises dokumendis „Brev vedr FIH nedskrivning“ nimetatakse ettevõtja FSC heaks töötavat – ja seega mittesõltumatut – väärtuse hindamise rühma, kes järeldas, et 3,2 miljardi Taani krooni suurune mahakandmine on vajalik rahvusvaheliste finantsaruandlusstandardite eeskirjade kohaselt. Peale selle põhjendati 1,3 miljardi Taani krooni suurust riskikorrigeerimist tagatise vähendamisega 10 %, kuid seda eraldi ei selgitatud. Asjaolu, et hindamisrühm ei olnud sõltumatu, leidis kinnitust Taani poolt 11. märtsil 2013. aastal esitatud teabega, kus selgitatakse ettevõtja FSC hindamisprotsessi põhjalikumalt.

(74) Otsese omakapitaliinvesteeringuga kaasneks 100 % osalemine omakapitalilt saadavas tulus. Komisjon on seisukohal, et selle omakapitaliinvesteeringu tootluse vähendamine 25 %-le ei ole ettevõtja FIH Holding jaoks piisav hüvitis, mis korvaks omakapitaliinvesteeringutelt saadava kahju, sest ettevõtjate FIH ja FIH Holding krediidivõime on nõrk. Lisaks soovib komisjon põhjalikult hinnata omakapitaliinvesteeringu edukustasu, sest enamik alusvarast ettevõtjas Newco on kinnisvaralaenud, millelt saadav tulu piirdub intresside ja põhisummaga; seega ei pruugi tõenäosus, et ettevõtja Newco likvideerimisväärtus on üle 25 miljardi Taani krooni, nagu kirjeldatud põhjenduses 94 esitatud mudelis, olla mitte väga väike, vaid isegi täiesti välistatud. Sellepärast kaasneks osalusprotsendi suurendamisega (näiteks 50 %) riigiabi suuruse alahindamine kasutatud mudelis.

(75) Vt põhjendus 1.

(76) 2. aprillil 2013 Taani esitatud teabes rõhutati, et kui viitekuupäev on 2012. aasta juunis, siis on umbes 25 % varadest maksetähtaja ületanud ja veel 25 % varadest on madal reiting. Eksperdiaruandes (ettevõtja FIH juhtumiga seotud nõustamisteenused – 20. detsember 2012) leidis see väide veelgi enam kinnitust, sest seal öeldi, et vaid 6,3 %-l portfellist on ettevõtja FIH krediidikvaliteedireiting 7 või kõrgem, mis vastab investeerimisjärgu krediidireitingule. Seega kui üle 90 % portfellist on saanud investeerimisjärgu krediidireitingust madalama reitingu ja 25 % varade puhul on maksetähtaeg reaalselt ületatud, leiab komisjon, et omakapitaliinvesteering sellisesse portfelli on riskantne ja selle eest tuleb maksta suurt hüvitist.

(77) Edastati 11. märtsi 2013. aasta teatistes ja korrati 24. juuni 2013. aasta kokkuvõtva teatise 1. lisas.

(78) Vt täpsemalt nimetatud otsuse punktidest 62 ja 63.

(79) Sisaldus 1. märtsi 2012. aasta aktsiate ostu lepingus ja järgnevates 2. juuli 2012. aasta tehingu sõlmimise kokkulepetes.

(80) Vt põhjendus 100.

(81) Vt põhjendus 100.

(82) Lõpparuanne – ettevõtja FIH juhtumiga seotud nõustamisteenused – II etapp – juhtum SA.34445 – Taani, 19. september 2013.

(83) Komisjon nõustus, et kuigi FSA sõnul oli ettevõtjale FIH Erhvervsbank A/S antud kapitalitoetus 847 miljonit Taani krooni (samaväärne riskiga kaalutud varaga väärtuses 10,5 miljardit Taani krooni), vähendas ettevõtja FIH Holding antud piiramatu kahjumigarantii märkimisväärselt kontserni riskiga kaalutud laenuandmisvõimele avalduvat mõju. Selleks et kõrvaldada komisjoni kahtlused, lisas Taani kohustuse suurendada ettevõtja FIH poolt ettevõtjale FSC makstava hüvitise summat, kui FSA peaks muutma oma õiguslikku seisukohta seoses kapitalinõuetega valdusettevõtja tasandil, nii et ettevõtja FIH laenuandmisvõime ei oleks enam piiratud ettevõtja FIH Holding kapitalipositsiooniga.

(84) Vt vastused, mille ettevõtjad FIH Holding ja FIH esitasid Üldkohtule 8. veebruaril 2019 seoses kohtuasjaga T-384/14 RENV, lk 9 ja 10.

(85) Komisjon märgib, et sellist hüvitismäära toetati Üldkohtu 19. septembri 2019. aasta otsuses.

(86) Komisjoni analüüsi kinnitati eksperdiaruandes, milles võeti arvesse kõiki Taani poolt kuni 24. juunini 2013 teabevahetuse käigus edastatud andmeid, sealhulgas nimetatud kuupäeval esitatud kokkuvõtvat teatist, ning samuti 29. augustil 2013 esitatud selgitusi.

(87) Vt põhjendus 122. See oli osa 310,25 miljonist Taani kroonist, mis kanti 30. septembril 2013 deposiiti ja kanti seejärel 4. detsembril 2013 üle ettevõtjale FSC (vt põhjendus 51).

(88) See oli osa joonealuses märkuses 88 mainitud summast 310,25 miljonit Taani krooni ning ühtlasi osa joonealuses märkuses 48 mainitud summast 6 575 342 Taani krooni. Pange tähele, et 4. detsembril 2013 tegelikult makstud summad olid suuremad kui käesolevale otsusele lisatud Taani kohustuste kohased summad, sest need põhinesid kapitalitoetuse summal, mida peeti Üldkohtu 19. septembri 2019. aasta otsuses ekslikuks.

(89) Ülemäärased haldustasud moodustavad meetmete rakendamise perioodil hinnanguliselt 143,2 miljonit Taani krooni. Taani leevendas seda olukorda, makstes ettevõtjale Newco tagasi 61,7 miljonit Taani krooni kui enne 2014. aasta otsuse vastuvõtmist ülemääraselt teenitud tulu ning vähendades tulevasi haldustasusid 0,05 %-le tagasimaksmata tinglikust väärtusest, mis on kooskõlas turupraktikaga.

(90) Vt põhjendus 51.

(91) Pange tähele, et kuna 4. detsembril 2013 makstud hüvitis arvutati väära (ja suurema) kapitalitoetuse summa põhjal, võidakse tagastada ettevõtjale FIH kõik maksed, millega ületati käesolevale otsusele lisatud Taani kohustuste kohast vajalikku summat.

(92) Vt põhjendus 51.

(93) Komisjoni teatis riigiabi eeskirjade kohaldamise kohta alates 1. jaanuarist 2012 pankade kasuks finantskriisi kontekstis võetavate toetusmeetmete suhtes (ELT C 356, 6.12.2011, lk 7).

(94) Vt põhjendus 45.

(95) Nii võib juhtuda, kui varade väärtus langeb veelgi. Kui see peaks juhtuma, võib ettevõtja Newco omakapital muutuda negatiivseks, pärast mida võib ettevõtja Newco olla äriõiguse tavasätete kohaselt sunnitud esitama pankrotiavalduse. Sellise olukorra tekkimine hoitakse ära rekapitaliseerimist käsitleva sättega, mis tähendab, et ettevõtja Newco saaks ettevõtjalt FSC vajaduse korral uue kapitalisüsti, mille ettevõtja FSC saaks ettevõtjalt FIH Holding tagasi ainult tehingu lõpliku arveldamise korral (ajavahemikul 31. detsembrist 2016 kuni 31. detsembrini 2019).

(96) Vt põhjendus 41.

(97) Pärast ühekordset makset summas 310,25 miljonit Taani krooni oli suhtarv 19,6 %.

(98) Ülekapitaliseerimine tulenes ainult asjaolust, et ettevõtja FIH pidi restruktureerimisperioodil koguma kasumit ega tohtinud seega maksta kogu selle perioodi jooksul dividende eesmärgiga hoida suurt kapitalipuhvrit. Selle näol oli tegemist ettevaatusabinõuga, mille eesmärk oli tagada langenud väärtusega varadega seotud meetmete eest nõuetekohase ja täieliku hüvitise maksmine, sest ettevõtjad FIH ja FIH Holding garanteerisid lõppmakse riigile.

(99) Vt põhjendused 13 ja 64.

(100) Vt menetluse algatamist ja päästmisabi käsitleva otsuse punkt 2.1.

(101) Vt menetluse algatamist ja päästmisabi käsitleva otsuse punkt 2.2.

(102) Vt põhjendus 124.

(103) Euroopa Parlamendi ja nõukogu 15. mai 2014. aasta direktiiv 2014/59/EL, millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määrusi (EL) nr 1093/2010 ja (EL) nr 648/2012 (ELT L 173, 12.6.2014, lk 190).

(104) Vt muu hulgas kohtuotsus, Euroopa Kohus, 12. november 1992, Kerafina-Keramische vs. Kreeka, liidetud kohtuasjad C-134/91 ja C-135/91, ECLI:EU:C:1992:434, punkt 20; kohtuotsus, Esimese Astme Kohus, 27. september 2000, BP Chemicals vs. komisjon, T-184/97, ECLI:EU:T:2000:217, punkt 55, ning kohtuotsus, 12. veebruar 2008, BUPA jt vs. komisjon, T-289/03, ECLI:EU:T:2005:78, punktid 313 ja 314.

(105) Kohtuotsus, Euroopa Kohus, 22. märts 1977, Ianelli vs. Meroni, 74/76, ECLI:EU:C:1977:51, punkt 14.

(106) Direktiivi 2014/59/EL artikli 130 lõige 1.